Яп Стам 45 ёшга тўлди ФОТО / CHAMPIONAT.asia\nЯп Стам 45 ёшга тўлди ФОТО\nТеглар : Яп СтамГолландия\nГолландиялик собиқ ҳимоячи Яп Стамнинг туғилган куни.\nЯп Стам ҳақида қисқа маълумот:\nТуғилган санаси: 1972 йил, 17 июль.\nТуғилган жойи: Кампен, Голландия.\nЎйнаган жамоалари: "Кампен" (1991-1992), "Зволле" (1992-1993), "Камбюр" (1993-1995), "Виллем 2" (1995), ПСВ (1996-1998), "Манчестер Юнайтед" (1998-2001), "Лацио" (2001-2004), "Милан" (2004-2006), "Аякс" (2006-2007).\nТерма жамоадаги фаолияти: Голландия (1996-2004)\nҲозирги иш жойи: "Рединг" (бош мураббий)\nЯп Стам ҳақида икки оғиз. Стам ўз футболчилик фаолиятини марказий ҳимоячи ролида ўтказган. Узун бўйли ҳимоячи ҳар қандай ҳужумчи учун ҳақиқий тўсиқ бўлган. Унинг ҳаводаги курашдаги устунлиги, рақиби ўйинини "ўқий" олиш қобилияти жуда юқори эди.\nСтамда нафақат бўй, жисмоний куч, ақл, балки ҳимоячиларга ҳос важоҳат бор эди.\nЯп Стам ўзининг футболчилик фаолиятини ҳаваскор жамоа "Кампен"да бошлаган. Стамнинг профессионали фаолиятидаги дебюти "Зволле" сафида бўлган. Ушбу жамоада бир йил тўп тепган Стам кейинги мавсумдан "Виллем" жамоасида пайдо бўлади. Бу жамоа сафида ўзининг ишончли ўйинлари билан кўпчиликда илиқ таассуротлар қолдиришни бошлайди. "Виллем" билан ўша йилдаги европанинг энг кучли жамоаси бўлган "Аякс"ни ютишга муваффақ бўлган. Айнан ўша беллашувда Стамнинг ишончли ва ёрқин ўйини "Виллем"нинг ғалабасига замин яратганди. Шундан сўнг Стам ПСВ жамоаси қизиқишлари доирасига кириб қолади ва янги мавсумда эйндховенликлар Стамни қўлга киритишади.\nЯп Стам ПСВ сафида Голландия чемпионлиги, Голландия кубоги ва икки марта суперкубокда зафар қучади.\nАйнан ПСВдаги фаолияти давомида Стам Голландияда йилнинг энг яхши футболчиси деган номга муносиб кўрилади.\nЯп Стам учун кейинги бекат Англиянинг Манчестер шаҳри бўлади. ПСВдаги ўйинлари орқали Яп Стам сер Алекс Фергюссоннинг эътирофига тушади ва 1998 йилда "Юнайтед" голландиялик ҳҳимоячини 16,7 миллион евро эвазига сотиб олади. Айнан ўша пайтда Стам футбол тарихидаги энг қиммат ҳимоячи бўлади. Қўшимчасига Стам ушбу трансфердан сўнг голландиялик чарм тўп усталари орасида энг қиммат футболчига айланади.\nЯп Стам ўзининг энг ёрқин ва ажойиб дамларини айнан "Манчестер Юнайтед"да ўтказишга муваффақ бўлган.\nСтам "Юнайтед" билан биргаликда уч марта Англия чемпиони, Англия кубоги соҳиби ва 1999 йилда Европа чемпионлар лигасида ғолиб бўлиш бахтига муяссар бўлади.\nҚаҳрамонимизнинг Манчестердаги фаолияти 2001 йилга келиб якунланади. Шундан сўнг футболчи Италияга йўл олади. "Лацио" ва "Милан" шарафини ҳимоя этган Стам совринлар ютишда муаммоларда дуч келади. Италиядаги фаолияти давомида фақатгина бир марта "Лацио" билан Италия кубогида ғолиблик қўлга киритилади.\nЯп Стамнинг эришган ютуқлари:\n- Голландия кубоги соҳиби (1996, 2007)\n- Голландия чемпиони (1997)\n- Голландия суперкубоги соҳиби (1996, 1997, 2007)\n- Англия чемпиони (1999, 2000, 2001)\n- Европа чемпионлар лигаси ғолиби (1999)\n- Англия кубоги (1999)\n- Қитъалараро кубоги соҳиби (1999)\n- Италия кубоги соҳиби (2004)\n- Европа чемпионати бронза медали соҳиби (2000)\n- Голландиянинг энг яхши футболчиси (1997)\n- Европанинг энг яхши ҳимоячиси (1999, 2000)\nЯп Стам терма жамоа сафида 63 ўйинда майдонга тушган ва 3та гол киритган. Шунингдек, Стам ҳимоячи бўлишига қарамасдан ўзи ўйнаган барча жамоалар сафида гол уришга муваффақ бўлган\nБу эса ҳозирги Яп Стам. Қаҳрамонимиз "Рединг"да бош мураббий сифатида ишламоқда.\nГолландлардан иқтидорларнинг навбатдаги "партияси" 6\nЭронлик ҳужумчи Голландия чемпионатида хет-трикка эришди 14\nПСВ чемпион бўлган ўйиндан ФОТОГАЛЕРЕЯ 6


Қалблар имтиҳони (давоми) - Ўзбек тили\nҚалблар имтиҳони (давоми)\nҚалблар қорайиб, иймон заифлашган, одамлар дунёга овора бўлиб, охиратни унутишган бир пайтда қалб, унга келадиган синовлар ва имтиҳонлар ҳақида сўз юритиш ўта аҳамиятлидир......\n«... ва ҳасад қилаётган ҳасадгўйнинг ёмонлигидан паноҳ беришини сўраб (Роббимга) илтижо қиламан» (Фалақ: 5).\nМазкур икки ҳадисдаги "ҳасад" "ҳавас" маъносидадир. Шунинг учун ҳам Расулуллоҳ соллаллоҳу алайҳи ва саллам бу икки ҳасаднинг жоизлигини айтганлар.\n«... аниқки уларнинг дилларида бир кибр (яъни ўзларини сиздан катта олиш) бордирки, улар ўшанга (яъни ўзлари орзу қилган катталикка) етувчи эмасдирлар.» (Ғофир: 56);\n«... залолат — нотўғри йўлни кўрсалар, уни йўл қилиб оладиган кимсаларни Ўз оят-мўъжизаларимдан буриб юборурман (яъни англаб етмайдиган қилиб қўюрман).» (Аъроф: 146);\n«Ҳунайн (Макка билан Тоиф ўртасидаги бир водий) кунини (эсланглар)! Ўшанда сизларни кўп эканлигингиз мағрур қилиб қўйган эди, аммо у (яъни, саноғингизнинг кўплиги) сизларни ҳеч нарсадан беҳожат қила олмади (қутқариб олмади) ...» (Тавба: 25).\nЎтган мўминларга яхшилик билан эргашган кишиларнинг дуолари қуйидагича бўлади: «Улардан кейин (дунёга) келган зотлар айтадилар: «Роббимиз, Ўзинг бизларни ва бизлардан илгари иймон билан ўтган зотларни мағфират қилгин ва қалбларимизда иймон келтирган зотлар учун бирон ғилли-ғаш қилмагин ...»« (Ҳашр: 10).\nШояд бу иллат ҳақидаги сўзимизда Расулуллоҳ соллаллоҳу алайҳи ва саллам тарбиялаган, одоб ва таълим берган, тарбиялаганда ҳам бугунги ёшларимиз ҳолатидек спорт, санъат ёки бошқа фойдасидан зарари кўпроқ бўлган нарсаларда эмас, иззат, қувват ва билим майдонида тарбиялаган ёш йигит - Абдуллоҳ ибн Амр розияллоҳу анҳунинг ушбу ҳикояси билан чеклансак.\nИмом Аҳмад раҳимаҳуллоҳ Анас розияллоҳу анҳудан ривоят қилади. У айтди: «Биз Расулуллоҳ соллаллоҳу алайҳи ва саллам билан бирга бир даврада ўтирган эдик. Расулуллоҳ соллаллоҳу алайҳи ва саллам: «Ҳозир ҳузурингизга жаннат аҳлидан бўлган бир одам кириб келади», деб қолдилар. Пойафзалини чап қўлида кўтарган, соқолларидан таҳорат сувлари томчилаб турган ансорлардан бири кириб келди. Эртаси кун ҳам Расулуллоҳ соллаллоҳу алайҳи ва саллам айнан ўша сўзларини такрорладилар ва яна ўша одам айни ҳолатда кириб келди. Учинчи куни ҳам Расулуллоҳ соллаллоҳу алайҳи ва саллам айнан ўша сўзларини такрорладилар ва яна ўша одам аввалги ҳолатида кириб келди. Расулуллоҳ соллаллоҳу алайҳи ва саллам даврадан туриб кетганларида Абдуллоҳ ибн Амр розияллоҳу анҳу ҳалиги одамнинг орқасидан етиб олиб унга деди: «Мен отам билан тортишиб қолдим ва унинг олдига уч кун кирмасликка қасам ичдим. Агар рухсат берсангиз шу уч кун давомида сизнинг уйингизда қолиб турсам». У киши "майли", деди. Абдуллоҳ ибн Амр розияллоҳу анҳу айтади: «Мен уч кун давомида ўша уйда қолдим. Уй эгасининг то бомдод намозига қадар тунгги намозга умуман турмагани, фақатгина кечалари уйғониб кетса Аллоҳни зикр қилиб, такбир айтганига гувоҳ бўлдим. Мен унинг фақатгина яхши гапларни гапирганини эшитдим. Уч кун ўтгач мен унинг қилаётган амалларини нописанд қилишимга бир баҳя қолди. Мен унга дедим: «Эй Аллоҳнинг бандаси, отам билан ўртамизда бирон бир келишмовчилик бўлмаган эди. Фақат Расулуллоҳ соллаллоҳу алайҳи ва саллам сиз ҳақингизда уч марта: «Ҳозир ҳузурингизга жаннат аҳлидан бўлган бир киши кириб келади», дедилар ва уччаласида ҳам сиз кириб келдингиз. Шунинг учун сизнинг қилган амалларинигизни кўриб, ўрнак олиш учун сизникида тунамоқчи бўлдим. Лекин сизни унчалик кўп амал қилганингизни кўрмадим. Айтингчи, сизни Расулуллоҳ соллаллоҳу алайҳи ва саллам айтган мақомга эриштирган нарса нима? У: «Мен нима амаллар қилган бўлсам, уни кўрдинг». Мен қайрилиб кетаётгандим, чақирди ва: «Мен нима амаллар қилган бўлсам, уни кўрдинг» лекин қалбимда биронта мусулмонга нисбатан хиёнат туйғусини топмайман ва бирон кишига Аллоҳ таоло унга берган яхши нарса учун ҳасад қилмайман», деди. Мен: «Мана шу сизни (Расулуллоҳ соллаллоҳу алайҳи ва саллам айтган) мақомга етказибди. Биз буни қилишга тоқат қила олмаймиз», дедим.»\nҲатто баъзи одамлар аламли воқеъни - Аллоҳнинг душманларининг мустаҳкам бўлиб олганлари, ҳукмронликни, сиёсий ва иқтисодий жиҳатларни қўлга олганларини кўриб: «Ислом ғолиб бўлиши ёки унинг оёққа туриши маҳол», деган эътиқод билан йўлдан чекинганларига гувоҳ бўлмоқдамиз.\nШайхулислом ибн Таймийя раҳимаҳуллоҳ муҳаббат инсон қалбини кўр ва кар қилиб қўйишини баён қилар экан шундай деди: «... Шунинг учун ҳам шоир ушбу сўзларни айтган, маъноси:\nЛайлонинг душмани - душманим, ақрабоси - ҳамроҳим,\nСаҳифа таржима қилинган тиллар (1)


"Арсенал"нинг собиқ ҳужумчиси фаолиятини якунлади - Offside.uz – Offside'да бўлинг, офсайдда қолманг!\nУ фаолиятининг асосий қисмини АПЛда ўтказган.\nМарокашлик машҳур ҳужумчи Маруан Шамах футболчилик фаолиятини якунлашга қарор қилди. Бу ҳақда BeInSports хабар тарқатмоқда.\nТаъкидлаш керакки, 35 ёшли футболчи сўнгги 1,5 йилдан буён жамоасиз эди.\nМаълумот учун, Шамах фаолияти давомида "Бордо", "Арсенал", "Вест Хэм", "Кристал Пэлас" ва "Кардифф" каби клубларда тўп сурган. Марокаш терма жамоаси сафида эса 65 та ўйина иштирок этиб, рақиблари дарвозасига 18та гол урган.\n26/05, 18:15 0


Дроперидол – medu.uz – Дорилар ҳақида маълумотлар ўзбек тилида\nHome Йўриқномалар Дроперидол\nПрепаратнинг савдо номи: Дроперидол\nТаъсир қилувчи модда (ХПН): дроперидол\nФаол модда: дроперидол – 2,5 мг\nЁрдамчи моддалар: узум кислотаси – рН 3,3 гача (тахминан 1,5 мг), инъекция учун сув\n1 мл гача.\nФармакотерапевтик гуруҳи: антипсихотик восита (нейролептик).\nАТХ коди: N01AX01\nДроперидол нейролептик воситаларга мансуб, бутирофенон ҳосиласидир. Юқори нейролептик фаолликка эга, шунингдек яққол транквилизацияловчи, седатив, шокка қарши, гипотермик, антиаритмик ва қусишга қарши таъсир кўрсатади. Экстрапирамид бузилишларни чақиради, кучли каталептоген фаолликка эга. Холиноблокаторлик фаоллигига эга эмас.\nАсосий самаралари препаратнинг бош миянинг дофаминергик тузилмалари, асосан мезолимбик ва мезокортикал тизимнинг дофамин D2–рецепторларига таъсири билан боғлиқ.\nСедатив таъсири бош мия ўзанининг ретикуляр формациясининг адренорецепторларини блокадаси билан боғлиқ. Дроперидол ухлатувчи, наркотик, анальгетиклар, маҳаллий оғриқни қолдирувчи, тиришишга қарши воситалар ва алкоголнинг таъсир давомийлиги ва жадаллигини кучайтиради.\nҚусишга қарши таъсири қусиш марказининг триггер соҳасидаги дофамин D2–рецепторларини блокадаси билан боғлиқ.\nГипотермик таъсири гипоталамуснинг дофамин рецепторларини блокадаси билан боғлиқ.\nПрепарат томонидан чақириладиган қон томирларини кенгайиши ва умумий периферик қаршиликни камайиши, шунингдек ўпка артериясида босимни пасайиши (айниқса, у юқори бўлса) ва адреналин ва норадреналиннинг прессор самарасини камайиши периферик альфа-адренорецепторларига таъсири билан боғлиқ. Дроперидол адреналин чақирган аритмияни сусайтиради, аммо бошқа этиологияли юрак аритмияларини олдини олмайди.\nВена ичига ёки мушак ичига юборилганда препаратнинг таъсири 5-15 минутдан кейин бошланади, максимал самарасига 30 минутдан кейин эришилади. Плазма оқсиллари билан боғланиши 85-90% ни ташкил қилади, ярим чиқарилиш даври – 120-130 минут. Препаратнинг нейролептик, транквилизатор ва седатив самараси 2-4 соат давом этади, аммо турли яққоллик даражасидаги марказий нерв тизимига сусайтирувчи таъсири давомийлиги 12 соатгача етиши мумкин.\nБуйрак орқали метаболитлари (75%), 1% ўзгармаган ҳолда чиқарилади; 11% ичак орқали чиқарилади.\nНаркоздан олдинги премедикация, наркозга кириш, умумий ва регионар анестезияда препаратларнинг таъсирини потенциялаш.\nНейролептоанальгезия (опиоид анальгетиклар, кўпинча фентанил билан бирга).\nСедатив самарани таъминлаш, диагностик ва хирургик муолажаларда кўнгил айниши ва қусишни олдини олиш.\nОперациядан кейинги даврда оғриқ ва қусиш, психомотор қўзғалиш, галлюцинациялар.\nОғриқ синдроми ва шок (жароҳатлар, миокард инфаркти, стенокардиянинг оғир даражали хуружлари, куйишларда).\nГипертоник кризларни бартараф қилиш учун қўлланади.\nЮбориладиган дроперидолнинг дозасини пациентнинг ёши, унинг тана вазни, умумий жисмоний ҳолати, касалликнинг характери, уларга қўлланаётган дорилар, амалга оширилмоқчи бўлган анестезия турига боғлиқ ҳолда шахсий равишда танлаш керак.\nДроперидол тери остига, мушак ичига ва вена ичига қўлланади.\nПрепаратни юборишда организмнинг муҳим физиологик фаолиятларини назорат қилиш керак.\nПремедикация. Дроперидолни операциядан 30-60 минут олдин 2,5-10 мг (1-4 мл) дозада мушак ичига юборилади. Доза шахсий равишда танланади.\nУмумий анестезия. Наркозга кириш учун Дроперидол 10 кг тана вазнига 2,5 мг (1 мл) доза анальгетиклар ва/ёки умумий анестезия воситалари билан бирга вена ичига юборилади. Бир қатор ҳолларда камроқ дозалар қўлланиши мумкин. Дроперидолнинг умумий дозаси шахсий равишда танланади.\nОперация вақтида дроперидолнинг тутиб турувчи дозаси вена ичига 1,25-2,5 мг (0,5-1 мл) ни ташкил қилади.\nДроперидолни умумий анестезияни қўлламасдан ўтказиладиган диагностик муолажаларда қўллаш. Дроперидолни 2,5-10 мг (1-4 мл) дозада муолажадан 30-60 минут олдин мушак ичига юборилади. Дроперидолни вена ичига 1,25-2,5 мг (0,5-1 мл) дозада қўшимча юбориш мумкин. (бронхоскопия каби баъзи муолажалар маҳаллий анестезияни қўллашни талаб қилади).\nМаҳаллий анестезия. Қўшимча седатив самарани таъминлаш учун Дроперидол 2,5-5 мг\n(1-2 мл) дозада мушак ичига ёки вена ичига юборилади.\nГипертоник кризларни бартараф қилиш учун. Дроперидолни 2,5-5 мг (1-2 мл) дозада вена ичига ёки мушак ичига, зарурати бўлганида бошқа воситалар билан бирга юборилади. Инъекцияларни 45-90 минутдан кейин такрорлаш мумкин.\nПедиатрия амалиётида дроперидолни қўллаш. 3 ёшдан 12 ёшгача бўлган болаларда премедикация ёки наркозга киришни таъминлаш учун дроперидол 10 кг тана вазнига\n1-1,5 мг (0,4-0,6 мл) камайтирилган дозаларда қўлланади.\n3 ёшгача бўлган болаларда дроперидолни қўллаш хавфсизлиги исботланмаган!\nҚўллашдан олдин дроперидолнинг инъекцион эритмасини визуал назорат қилиш керак. Тиниқ бўлмаган, бошқа рангга бўялган эритма, шунингдек герметиклиги бузилган ўрамдаги эритмани қўллаш мумкин эмас.\nМахсус даволашсиз бартараф қилинадиган ўртача оғирлик даражасидаги артериал гипотензия ва тахикардия.\nДисфория, операциядан кейинги даврда уйқучанлик ва аксинча юқори дозалар қўлланганида – безовталик, мотор қўзғалиш, қўрқув бўлиши мумкин. Баъзида экстрапирамид бузилишлар кузатилиши мумкин, уларни антихолинергик воситалар билан бартараф қилиш керак.\nАнафилаксия, бош айланиши, тремор, ларингоспазм, бронхоспазм камроқ кузатилади.\nДроперидолни фентанил ёки парентерал юбориладиган бошқа анальгетиклар билан мажмуада қўлланганида, жуда кам ҳолларда артериал гипертензия ва тахикардия кузатилади.\nАйрим ҳолларда операциядан кейинги даврда галлюцинациялар ва депрессия бўлиши мумкин.\nКўнгил айниши, иштаҳани йўқолиши, диспептик кўринишлар; кам – сариқлик, жигар фаолиятини транзитор бузилишлари, аллергик реакциялар бўлиши мумкин.\nПрепаратга юқори шахсий сезувчанлик;\nкесарево кесиш операцияси;\nQT интервални узайиши синдроми;\nболалар (3 ёшгача).\nЭҳтиёткорлик билан. Жигар ва/ёки буйрак етишмовчилиги, алкоголизм, декомпенсацияланган сурункали юрак етишмовчилиги, тутқаноқ, депрессия, ҳомиладорлик.\nДроперидол марказий нерв тизимини сусайтирувчи бошқа воситалар (масалан, барбитуратлар, транквилизаторлар, опиоидлар, умумий анестезия воситалари) нинг таъсирини кучайтиради. Буни дори воситаларининг дозасини танлашда эътиборга олиш керак: агар марказий нерв тизимининг бошқа депрессантлари қўлланган бўлса, дроперидолнинг дозасини камайтириш керак ва аксинча, дроперидолни қўллагандан кейин марказий нерв тизимини сусайтирувчи бошқа воситаларнинг дозасини камайтириш керак.\nДроперидол адреналин ва бошқа симпатомиметик воситаларга нисбатан антагонизм намоён қилади.\nДроперидол антигипертензив воситаларнинг таъсирини потенциялайди.\nДроперидол допамин рецепторларини блоклаши сабабли, у допамин агонистларининг таъсирини ингибирлаши мумкин.\nДроперидол билан бирга тутқаноққа қарши воситаларни қўллаганда, тутқаноққа қарши воситаларнинг дозасини ошириш талаб қилиниши мумкин.\nДроперидол фақат стационар шароитда қўлланади.\nДроперидолни қўллаганда артериал гипотензияни ривожланишини олдиндан кўра билиш ва уни ўз вақтида тўғрилаш учун тегишли воситаларига эга бўлиш керак.\nДроперидол қабул қилаётган беморлар синчков шифокор назорати остида бўлиши керак.\nКекса ёшли, холсизланган ва бошқа юқори хавфга эга беморларда Дроперидолнинг бошланғич дозаларини камайтириш керак. Препаратнинг дозасини ошира туриб, олинган самарага таяниш керак.\nДроперидол билан бирга қўлланаётган опиоидларнинг дозаси камайтирилиши кераклини назарда тутиш керак.\nДроперидол хавфли нейролептик синдромни кам чақиради.\nОперациягача даврда нейролептик гипертермияни диагностика қилиш қийинчилик туғдиради. Тана ҳароратини ошиши, юрак фаолиятини тезлашиши ва гиперкапния ҳолларида дарҳол мувофиқ даволашни бошлаш керак.\nГипоксия, электролит мувозанатни бузилиши ёки алкоголли абстиненцияси бўлган беморларда дроперидолнинг юқори дозалари (25 мг ва ундан юқори) тўсатдан ўлимни чақириши мумкин.\nЎтказувчи анестезиянинг баъзи турларида (масалан, спинал, перидурал) қовурғалараро нервлар ва симпатик иннервациянинг блокадасини чақириши мумкин, бу ўз навбатида нафасни қийинлаштиради, периферик қон-томирлар кенгайиши ва гипотензия ривожланишига олиб келади. Шунингдек Дроперидол ўз навбатида қон айланишига таъсир қилади. Шунинг учун анестезиянинг ушбу турлари билан бирга дроперидолни қўллаганда анестезиолог бўлиши мумкин бўлган ўзгаришларни олдиндан кўра билиши ва организмнинг хаётий муҳим фаолиятларини синчковлик билан назорат қилиши керак.\nГипотензия гиповолемия билан бирга кечиши мумкин, шунинг учун уни олдини олиш учун инфузион даволаш зарур. Пациентни шундай жойлаштириш керакки, бунда юракка веноз оқим яхшилансин. Спинал ёки перидурал анестезияда пациентнинг боши осилиб қолмаслигига эътибор бериш керак, – бундай ҳолат анестезия самарасини кучайтиради ва веноз қон айланишини ёмонлаштиради.\nОртостатик гипотензиядан сақланиш учун пациентни транспортировка қилишда эҳтиёткорликка риоя қилиш керак, унинг тана ҳолатини тез ўзгартириш мумкин эмас. Бироқ, айтиб ўтилган асоратни суюқликларни парентерал юбориш йўли билан олдини олиш имконияти бўлмаса, дроперидолни қўллагандан кейин босимни аҳамиятли даражада пасайтириши мумкин бўлган адреналиндан ташқари прессор воситаларни юбориш керак.\nДроперидол ўпка артериясида босимни пасайтириши мумкин. Беморни кейинчалик даволашни аниқлаш учун буни жаррохлик ва диагностик муолажалар вақтида эътиборга олиш керак.\nОрганизмнинг физиологик ҳолатининг кўрсаткичларини синчковлик билан назорат қилиш керак. Операциядан кейин ЭЭГ даги ўзгаришлар секин йўқолишини таъкидлаш керак.\nЖигар ва буйрак фаолиятини бузилиши бўлган беморларда препаратни эҳтиёткорлик билан қўллаш керак.\nФеохромоцитомаси бўлган беморларга дроперидол юборилгандан кейин оғир даражали гипертензия ва тахикардия кузатилиши мумкин.\nҲомиладорлик вақтида дроперидол терапевтик самара қўллашда бўлиши мумкин бўлган хавфдан юқори бўлган, жуда зарур ҳоллардагина қўлланади.\nЛактация даврида дроперидолни қўллаганда эмизишни тўхтатиш керак.\nДроперидолни қўллагандан кейин 24 соат давомида пациентларга тезкор реакцияни талаб қилувчи ишларни бажариш ва хавф билан боғлиқ, масалан транспорт воситаларини бошқариш тавсия этилмайди.\nДозани ошириб юборилишининг симптомлари препаратнинг фармакологик таъсири билан боғлиқ.\nСимптомлари: артериал босимни кескин пасайиши.\nДаволаш: артериал босимни пасайиши аналептиклар ва симпатомиметик воситалар билан бартараф қилинади. Экстрапирамид симптомларни бартараф қилиш учун паркинсонизмга қарши воситаларни қўллаш керак.\nРеспиратор етишмовчилик ҳолларида кислородни қўллаш ва ўпкани сунъий вентиляциясини таъминлаш керак. 24 соат давомида организмнинг ҳолатини синчковлик билан назорат қилиш керак. Пациентни иситиш, организмга илиқ эритмаларни юбориш керак.\nОғир даражали ёки давомли гипотензия ривожланганида гиповолемиядан сақланиш учун инфузион терапияни қўллаш керак.\nИнъекция учун эритма 2,5 мг/мл.\n2 мл ёки 5 мл дан НС-1 ёки НС-3 маркали нейтрал шиша ёки биринчи синф гидролитик шиша импорт қилинадиган ампулада.\n5 ампуладан поливинилхлорид плёнка ва лакланган босма алюмин фольга ёки алюмин фольга асосидаги эгилувчан ўрамли контур уяли ўрамда.\n1 ёки 2 контур уяли ўрамдан қўллаш бўйича йўриқномаси ва пичоқ ёки ампула скарификатори билан картон қутида.\n20, 50 ёки 100 фольгали ёки қобиқли контур уяли ўрамдан мувофиқ 20, 50 ёки 100 қўллаш бўйича йўриқномаси, пичоқ ёки ампула скарификатори картон қутида ёки гофрировка қилинган картон яшикда.\nЎйиқчаси ёки синдириш нуқтаси бўлган ампулалар қўлланганида пичоқ ёки ампула скарификатори жойланмайди.\n5 мл дан НС-3 маркали шиша найли ёки биринчи синф гидролитик шиша импорт қилинадиган флаконларда.\n5 флакондан поливинилхлорид плёнка ва лакланган босма алюмин фольга ёки алюмин фольга асосидаги эгилувчан ўрамли контур уяли ўрамда.\n1 контур уяли ўрамдан қўллаш бўйича йўриқномаси картон қутида.\n30 ёки 50 контур уяли ўрамдан 30 ёки 50 қўллаш бўйича йўриқномаси билан картон қутида ёки гофрировка қилинган картон яшикда.\nФақат стационар шароитда қўлланади.


Таъкидлаш жоизки, деҳқонларимиз бундай маҳсулотларни нафақат парваришлаш, балки сақлаш, халқимиз дастурхонига узлуксиз етказиб бериш борасида ҳам омилкор. Бу тажриба яқинда пойтахтимизда бўлиб ўтган “Ўзбекистонда озиқ-овқат дастурини амалга оширишнинг муҳим захиралари” мавзуидаги халқаро конференцияда алоҳида таъкидланди.\n— Ушбу йўналишдаги ишлар Оролбўйида ҳам жадал ривожланмоқда, — дейди Қорақалпоғистон Республикаси Қишлоқ ва сув хўжалиги вазирлигининг деҳқончилик бўлими мутахассиси А. Камолов. — Жорий йилда ҳудудда 21 лойиҳа асосида умумий сиғими 2700 тонналик замонавий музлаткич-омборхона қуриш режалаштирилган бўлиб, ҳозирги кунда уларнинг бир нечтаси фойдаланишга топширилди. Бунда молия муассасалари томонидан Кегейли туманидаги “Кегейли холод” масъулияти чекланган жамиятига 250 миллион сўм, Элликқалъа туманидаги “Гулдурсинсавдо” масъулияти чекланган жамиятига 100 миллион сўм миқдорида кредит ажратилгани муҳим омил бўлди.\nБундан ташқари, Вазирлар Маҳкамасининг 2013 йил 20 ноябрдаги қарорига биноан, жорий йилда 16 минг 695 гектар майдонда сабзавот, 6 минг 768 гектар ерда картошка, 11 минг 618 гектар пайкалда полиз экинлари парваришланмоқда.\nҲудудда қишлоқ хўжалиги маҳсулотлари етиштириш, уларни арзон нархларда истеъмолчиларга етказиб бериш ҳақида гап кетганда, хўжайлилик тажрибали деҳқон Рабиға Жумамуратованинг фаолияти алоҳида тилга олинади. Бу бежиз эмас, албатта. Чунки у раҳбарлик қилаётган “Еркин Кенегес” агрофирмасида етиштирилган маҳсулотлар, мана, бир неча йилдирки, “Хўжайли деҳқон бозори” акциядорлик жамияти билан тузилган шартномага мувофиқ, аҳолига арзон нархларда сотилаяпти. Ўтган йили олинган фойда ҳисобидан эса полиз ва сабзавот экинлари кўчатлари ҳам шу ерда етиштирилаётир. Яна бир янги йўналиш — асаларичилик йўлга қўйилган. Эрта баҳорда эса 110 туп турли мевали дарахтлар кўчати ўтқазилиб, боғ яратилди.\nДарҳақиқат, бугун Қорақалпоғистон Республикасида бундай ташаббускор боғбонлар кўп. Давлатимиз раҳбарининг 2013 йил 13 мартдаги “2013 — 2015 йиллар даврига республикада узумчиликни янада ривожлантириш чора-тадбирлари тўғрисида”ги қарорига кўра, шу давр мобайнида жами 900 гектар майдонда янги токзорлар барпо этиш, 164 гектарлик эски токзорларни қайта тиклаш бўйича махсус дастур ишлаб чиқилгани, жорий йилнинг ўзида 300 гектар майдонга 360 минг туп ток кўчати қадалгани, 104 гектар ҳудудда маҳаллий, 37 гектар ерда интенсив боғ ташкил этилгани инобатга олинса, соҳибкорлар сафи тобора кенгайиб бораётгани аён бўлади.\n— 6,5 гектарлик боғимиз мавжуд, — дейди Хўжайли туманидаги “Абдураҳмон-Алибек-Хўжайли” агрофирмаси раҳбари Жумамурот Ўтемуратов. — Айни пайтда пишиб етилган ширин-шакар меваларнинг бир қисмини Тахиатош шаҳридаги фахрийлар санаторийсига, 1-сонли Меҳрибонлик уйи тарбияланувчиларига хайрия тариқасида тақдим этаяпмиз. Бу борадаги ишларимизни ривожлантириш мақсадида жорий йилда боғимизга яна 200 туп тезпишар ва серҳосил мевали дарахт кўчатларини қададик.\nШу кунларда қорақалпоғистонлик боғбон ва деҳқонлар жорий йилги ҳосилни йиғиштириб олиш билан банд. Улар томонидан ҳозирги кунгача аҳоли дастурхонига қарийб 875 тонна сабзавот, 90 тонна мева етказиб берилди. Буларнинг бари мамлакатимиз қишлоқ хўжалигида изчил амалга оширилаётган ислоҳотларнинг амалдаги самарасидир.\nМазкур рукндаги бошқа мақолалар: « Тўдакўлда Африка балиғи парваришланмоқда\tГулнора моҳир тикувчи бўлмоқчи »


Ота-онам масаласи - Динда саволим бор\nХозирги вақтда: 18 Июл 2019, 01:41\nПост Oisha92 » 11 авг 2018, 14:35\nАссалому алайкум! Маслаҳатингизга муҳтожмиз. Ота-онамиз ёшлигимиздан кўп жанжаллашишар эди . Ҳарактерлар турлича, онам оғир вазмин, ғурурли. Отам эса енгил табиат ўйин кулгуни яхши кўрадилар, қисқаси турли дидлар, турли қарашлар. Охир оқибатда онам қаттиқ асаб касалига учрадилар, ҳатто руҳий касаликлар шифохонасида бироз даволандилар. Шундан сўнг онам отамдан қаттиқ қўрқадиган болиб қолдилар, ҳатто исмларини эшитсалар довдираб қоладиган бўлдилар. Ҳуллас отам билан онамни биз "ажратиб" қўйдик. Онам катта опам билан яшайдилар. Отам онамни хиёнатда ҳам айбладилар, қўллари ҳам югурдакроқ шунинг учун биз онамни руҳий ҳолатларини ҳисобга олиб отам билан яшашга мажбур қилолмаяпмиз. Отам эса бизни айблаябтилар, норозилар. Бошимиз қотган: онам қайтиб борсалар жинни бўлиб қоладилар деб қўрқамиз, отам эса онамни олиб келишимизни айтяптилар. Тўғриси тайинли маслаҳатга каттароқ одам ҳам йўқ. Ота-онамни ўзлари тўнъгич фарзандлардан. Ёшлари 60 дан ўтган отамга ҳозир келин қидиряпмиз, лекин отам барибир онамни қумсаяптилар. Онам эса энди ўзларига келяптилар (отам билан яшашни ҳаёлларига ҳам келтиролмаяптилар). Биз фарзандлар икки олов ичида нима қилишга бошимиз қотган. Аллоҳ ҳолимизни ислоҳ қилсин!\nЖавоб: Ота-онам масаласи\nПост Руҳшунос » 29 авг 2018, 15:28\nВа алайкум ассалом. Онангизга зулм қилмаганингиз дуруст. У ҳам эркин инсон, бу унинг ҳаёти, ўз ҳаётини ўзи бошқаришига ёрдам беринг. Онангиз отангиз билан яшашни истамаса, уни мажбурлашнинг кераги йўқ менимча. Агар, жуда отангизга раҳмингиз келиб, иккисини авввалгидек яшашларига йўл қўйганингиз тақдирида ҳам, онангизни ўзини севиб, қадрлаб, Аллоҳдан ўзгадан қўрқмай яшаши учун ёрдам беришингиз керак бўлади. Бунинг учун руҳшуноснинг кўригига олиб боришингиз мумкин. Валлоҳу аълам.\nМавзу - Ота-онам масаласи


Пойабзал тўғри келмадими – дўконга қайтарамиз | NORMA.UZ\nХарид қилинган пойабзал ўлчами тўғри келмаган ёки бир ҳафта ўтгач нуқсонлар аниқланган бўлса, нима қилиш керак? Пойабзал савдоси қоидаларининг ўзига хос жиҳатлари ҳақида Истеъмолчилар ҳуқуқларини ҳимоя қилиш агентлигининг савдо, умумий овқатланиш ва туризм соҳасида истеъмолчилар ҳуқуқларини ҳимоя қилиш бошқармаси бошлиғи Павел Магай сўзлаб берди.\n– Пойабзал савдоси Ўзбекистон Республикасида чакана савдо қоидаларининг 11-банди билан тартибга солинади. Реализация қилувчилар томонидан савдо қилишдан олдин қуйидагилар амалга оширилади:\nтоварнинг сифати ҳамда товар ва унинг ишлаб чиқарувчиси тўғрисидаги маълумотларнинг мавжудлиги текширилади;\nсавдо залида эркаклар, аёллар ва болалар пойабзаллари алоҳида жойлаштирилади;\nтоварларга номи, артикули, нархи ва ўлчами кўрсатилган ёрлиқлар жойланади;\nпойабзални кийиб кўриш учун шароитлар яратилади, заллар кўзгулар, банкеткалар ёки скамейкалар ва бошқалар билан жиҳозланади.\nПойабзал ўлчами тўғри келмаганда\nПойабзалнинг ўлчами, ранги, фасони тўғри келмаган тақдирда, харидор сотиб олинган пойабзални сотувчидан худди шундай товарга алмаштириб олишга ҳақлидир. Харидор харид қилинган кун ҳисобга олинмаган ҳолда 10 кун мобайнида бундай ҳуқуққа эга бўлади. Бироқ шуни унутмаслик лозимки, ушбу қоида фақат пойабзал кийилмаган, унинг товар кўриниши, истеъмол хусусияти, фабрика ёрлиғи, товар ёки касса чеки сақлангандагина амал қилади. Чекнинг йўқлиги истеъмолчини сотувчига мурожаат қилиш имкониятидан маҳрум этмайди, у гувоҳларнинг кўрсатувларига таяниши мумкин.\nМурожаат қилинган кунда зарур товар савдода бўлмаса, харидор олди-сотди шартномасини ижро этишни рад этишга ва товар учун тўланган суммани қайтаришни талаб этишга ҳақлидир.\nПойабзал яроқсиз бўлиб чиққанда\nСотувчи товарда нуқсонлар бўлиши мумкинлигини ҳисобга олган ҳолда кафолатли муддат тўғрисидаги маълумотни тақдим этиши шарт. Бундай муддатлар мавжуд бўлмаса, харидор 6 ой мобайнида талаб билдиришга ҳақли бўлади. Кафолат муддати пойабзал сотилган кундан ёки мавсум бошлангандан (мавсумдан ташқари вақтда харид қилинган тақдирда) эътиборан ҳисобланади.\nНуқсонли товарни сотиб олган истеъмолчи, агар шартнома тузишда бошқача келишувлар бўлмаган бўлса, ўз танловига кўра қуйидагиларни талаб этишга ҳақли:\nнархни тегишли равишда қайта ҳисоб-китоб қилган ҳолда ўхшаш маркадаги товарга алмаштиришни ёки бошқа маркадаги (моделдаги, артикулдаги) ўхшаш товарга алмаштиришни;\nистеъмолчи ёки учинчи шахслар томонидан камчиликларни бепул бартараф этиш ёки бартараф этиш харажатларини қоплашни;\nнархни мутаносиб равишда камайтиришни;\nолди-сотди шартномасини бекор қилишни ва товар учун тўланган суммани қайтаришни. Мазкур ҳолатда сотувчининг талабига биноан харид қилинган товар қайтарилади. Истеъмолчи ҳам товарнинг сифати лозим даражада бўлмаганлиги оқибатида етказилган зарарни қоплашни талаб қилишга ҳақлидир.\nБу «Истеъмолчилар ҳуқуқларини ҳимоя қилиш тўғрисида»ги Қонуннинг 13-моддасида белгиланган.\nАлмаштириш чоғида бошқача нарх бўлганда\nТовар худди шундай товарга алмаштирилганда – нархи ўзгарган тақдирда қайта ҳисоб-китоб қилинмайди. Истеъмолчига товар ўрнига берилаётгани қимматроқ бўлса, нархдаги фарқ бўйича қўшимча ҳақ тўланади. Акс ҳолларда, нарх арзонроқ бўлганда, қийматдаги фарқ суммаси қайтарилади. Таъкидлаш жоизки, алмаштирилиши лозим бўлган товар нархи ошган тақдирда, талаб билдирилган пайтдаги нархи, нарх пасайтирилганда эса харид пайтидаги нархи қўлланилади.\nТовардаги нуқсонлар борасида низолар юзага келган тақдирда, сотувчи ўз ҳисобидан товарни экспертизадан ўтказиши лозим. Харидор экспертиза ўтказилаётганда иштирок этишга ҳақли. У натижалардан норози бўлган тақдирда, бундай экспертиза натижаларини суд тартибида низолашиши мумкин.\nМуддатлар ҳақида қисқача\nСотувчи эътироз билдирилган кундан бошлаб 7 кун мобайнида товарни алмаштириб бериши шарт.\nЭътироз билдирилган санадан бошлаб 10 кун мобайнида қуйидагилар тўғрисидаги талаблар қаноатлантирилиши лозим:\nкамчиликларни тўғрилашга оид харажатларни қоплаш;\nтовар учун тўланган суммани қайтариш;\nхарид нархини пасайтириш;\nтоварнинг сифати лозим даражада бўлмаганлиги оқибатида истеъмолчига етказилган зарарни қоплаш.\nПойабзалдаги камчиликларни бартараф этиш муддати тарафларнинг розилиги билан ёзма шаклда белгиланади. Келишувга эришилмаган тақдирда, истеъмолчи тегишли талабларни билдирган пайтдан эътиборан сотувчи томонидан 20 кун мобайнида, ишлаб чиқарувчи томонидан эса 10 кун мобайнида камчиликлар бартараф этилади.


«Каттанинг қизи» ҳамманинг жонига тегди. - 25 Сентября 2013 - "Ҳамкорлик" жамғармаси.\nГлавная » 2013 » Сентябрь » 25 » «Каттанинг қизи» ҳамманинг жонига тегди.\n«Каттанинг қизи» ҳамманинг жонига тегди.\nФарғона водийсида яшовчи бир ўртоғимиздан келган хабар диққатимни тортди. Унга кўра, Марғилон шаҳри кўчасида кетаётган бир маршрутка ҳайдовчиси, йўловчилар учун Гулнора Каримованинг бир қўшиғини қўйган. Йўловчилар аввалига эшитиб кетишган. Сўнгра улардан бири "Ким бу?” деганида, хайдовчи "Каттани қизи” деган.\n"Аввалига йўловчилар индамай қолишган. Кейин эса бир киши овозини кўтариб "Гулнорахон жуда зўр айтади-да!” деган. Шундан сўнг, йўловчилар бир-бирига гал бермасдан Гулнорани мақтаб кетишган. Фақатгина орқа ўриндиқда ўтирган бир йигит бошқалар гапириб бўлгач, ”Бу канжиққа ким қўйибди ашула айтишни?! Ўзбекистонни еб битириб, яна ашуласиниям тиқиштиряпти. Хой ака, бошқасини қўйинг, йўқотинг бу ж…ни!” деган.\nЙўловчилар йигитга хайрон бўлиб қўрқа-писа қарашган ва Гулнора хақида бошқа гапиришмаган. Ҳайдовчи Ҳам дарров музикани ўчирган. Фарғона водийсида Гулнора Каримованинг қўшиқларини эшитиш урф бўлаётгани ҳақида яқинда эшитгандим.\n"Ҳаммаёқда Гулнорани расмлари, қўшиқлари. Уйга кирсангиз, ТВда уни кўрасиз, радиода уни эшитасиз, кўчага чиқиб, таксига ёки маршруткага ўтирсангиз ҳам Гулнорани варанглатаётган бўлишади”, дейди андижонлик Ҳаёт исмли йигит.\n"Мана шу нарса анча тушунарсиз. Баъзи йигитлар ўз машинасида фақат Гулнорани қўшиғини баланд қилиб, намойишкорона қўйиб олишади. Баъзилари ҳаттоки, салон ичига монитор кўйиб, унда фақат Гугушанинг клипларини қўйиб олишади. Қизиғи шундаки, президент қизининг қўшиқлари уларнинг ўзларига хам ёқмагани билиниб туради. Буни нимаси ёқади сенга? десангиз, жавоб беришмайди” дейди фарғоналик Маъсумжон.\nАндижондаги тўйхоналардан бирида ишлайдиган танишимизнинг айтишича, баъзи келин-куёвлар Гулноранинг "Небо молчит” қўшиғига вальс тушишяпти. "Гулноранинг қўшиғига келин-куёвнинг рақс тушганларини тўртта тўйда кўрдим. Бу тўйларнинг эгалари ҳаммаси савдо ишларини йўлга кўйган, топарман-тутарман оилалардан. Кечаги тўйда ҳам, масалан, ёшлар Гулноранинг қанақадир инглизча рақсбоб ашуласига роса ирғишлашди. Тўғриси, ғаши келган одамлар ҳам бўлди бундан. "Ўзимизникилардан бўлсин!” деб бақирганларни ҳам кўрдим” дейди андижонлик Махфузахон исмли аёл.\nЯна-да ажабланарлиси, тўйда Гулноранинг биронта қўшиғи янграшидан олдин, бошловчи албатта "Энди эътиборингизга машҳур хонанда ва бастакор, дизайнер ва дипломат, умуман буюк инсон ва маликамиз Гулнорахоннинг ажойиб таронасини тақдим этамиз!” дея тантанали эълон қилади.Водийда иш олиб борувчи радиолар ва барча хусусий ТВ каналларда ҳам сўнги ярим йил мобайнида Гулнора Каримованинг "ижоди ва фаолияти” кенг ёритилаяпти.\n"Юқоридаги қайси қаватдан? Ўша қаватдаги нечинчи хонадан?” деган кинояли саволимиз эса жавобсиз қолаяпти.\nДунё таниган золимларнинг "энг машъум ўнталиги” сафида турган Ўзбекистоннинг қонхўр диктатори Ислом Каримовнинг тўнғич қизи Гулноранинг "тахт ишқи”даги амбициялари чегара билмаслиги кундан-кунга равшанлашмоқда. У ўзининг бемаъни қўшиқларини одамлар онгига мажбурий равишда сингдиришга кўпдан уриниб келади.\nПросмотров: 305 | Добавил: hamkorlik | Теги: Фикрлар | Рейтинг: 0.0/0


Бош сахифа > Янгиликлар > ДЕПУТАТЛАР РУЙХАТГА ОЛИНДИ\nХалқ депутатлари Ғозғон шаҳар кенгашига сайлов ўтказувчи Ғозғон шаҳар сайлов комиссиясининг “Халқ депутатлари Ғозғон шаҳар Кенгаши депутатлигига номзодларни рўйхатга олиш тўғрисида”ги қарори эълон қилинди.\nУнга кўра, Тадбиркорлар ва ишбилармонлар ҳаракати - Ўзбекистон либерал демократик партияси, Ўзбекистон “Адолат” социал-демократик партияси, Ўзбекистон “Миллий тикланиш” демократик партияси, Ўзбекистон Халқ демократик партияси вилояти ва Ўзбекистон Экологик партияси шаҳар Кенгашлари томонидан халқ депутатлари Ғозғон шаҳар Кенгаши депутатлигига номзодларни рўйхатга олиш учун тақдим этилган ҳужжатларни кўриб чиқиб, Ўзбекистон Республикаси Сайлов кодексининг 20, 90, 91, 92 - моддаларига мувофиқ халқ депутатлари Ғозғон шаҳар Кенгашига сайлов ўтказувчи Ғозғон шаҳар сайлов комиссияси Халқ депутатлари Ғозғон шаҳар Кенгаши депутатлигига номзод этиб қуйидагилар рўйхатга олинди.\nБазаров Азим Даниқулович – Ўзбекистон либерал демократик партияси;\nБобоқулов Музаффар Ҳусенович – Ўзбекистон “Адолат” социал-демократик партияси;\nМамарахимова Зилола Мардоновна – Ўзбекистон “Миллий тикланиш” демократик партияси;\nКаримов Анвар Ёдгорович – Ўзбекистон Халқ демократик партияси;\nЭргашева Нозима Туйбоевна – Ўзбекистон Экологик партияси.


"GM Uzbekistan раҳбарларининг қамоққа олинишига Россиядаги инқироз сабаб бўлган"\n29 май 2020, Тошкент вақти: 00:48\nGM Uzbekistan собиқ бош директори Тоҳир Жалилов.\nGM Uzbekistan раҳбариятининг қамоққа олинишига Ravon автомашиналарини Россияга экспорт қилишдаги қонунбузарликлар сабаб бўлгани ҳақидаги маълумотлар ҳақиқатга тўғри келмайди. Ravon бренди Россия ваколатхонаси расмийси Елена Кузнецова мана шундай баёнот билан чиқди. Аввалроқ GM Uzbekistan раҳбарияти Ravon автомашиналарини Россияга эскпорт қилиш жараёнида катта миқдордаги маблағларни ўзлаштирганликда гумонланиб қамоққа олингани хабар қилинган эди.\nRavon бренди Россия ваколатхонаси расмийси Елена Кузнецованинг билдиришича, Ravon автомашиналарини Россияга экспорт қилишдаги қонунбузарликлар GM Uzbekistan раҳбариятининг қамоққа олинишига сабаб бўлгани ҳақидаги маълумотлар ҳақиқатга тўғри келмайди.\n“Ravon брендининг тақдимоти ўтган йилнинг октябрида бўлиб ўтган. Бу бренд бўйча катта миқдордаги қарздорлик йўқ. Алоҳида таъкидламоқчиманки, тергов жараёнида айтилаётган автомашинлар Uz-Daewoo бренди остида 2014-2015 йилларда ишлаб чиқарилган. Ravon R2 автомашиналарининг биринчи партиясини ишлаб чиқариш эса фақат 2016 йилнинг 25 мартида якунланган. Шунинг учун терговга Ravon, жумладан, Ravon R2 машиналарининг алоқаси йўқ. Айниқса, R2 фақат Россияга жўнатилиш учун ишлаб чиқилган, бу машинани ҳеч ким Ўзбекистон ички бозорида сотган эмас”, деб билдирган Елена Кузнецова Озодлик радиоси билан телефон орқали суҳбатда.\nОзодлик манбалари 2010 йилдан бери ўзбек автоконцернини бошқарган Тоҳиржон Жалиловнинг қамоққа олинишига айнан Ravon автомашиналарини Россияга экспорт қилишдаги қонунбузарликлар сабаб бўлганини айтмоқдалар.\n- Бу машиналар олдин қоғозда Россияга “экспорт” қилинган¸ аслида эса Қозоғистоннинг Чимкент шаҳридаги отстойникка (машиналарни вақтинча сақлаш учун ташкил этилган майдон-таҳр.) вақтинча олиб бориб қўйилган. Кейин эса ими-жимида бу машиналар “реэкспорт” бўлиб (мамлакатга қайта олиб кирилиб-таҳр.), Ўзбекистонда қайта сотилган,- деб билдирган Озодлик манбаси.\nRavon бренди Россия ваколатхонаси расмийси Елена Кузнецованинг иддао қилишича, Ўзбекистонда GM Uzbekistan раҳбариятига нисбатан бошланган терговга 2008 йилдан 2015 йилгача юз берган воқеалар асос бўлган.\n“Мен бу иш ким томонидан ва нима учун ўйлаб топилганини билмайман. Балки қандайдир одамлар ишлаб чиқаришдаги раҳбарларни ўрнини алмаштиргиси келгандир. Аслида бу воқеалар долларнинг рублга нисбатан курси кескин кўтарилиб кетиши билан боғлиқ. 2014-2015 йилларда Россияда ишлаб турган автомобиль ишлаб чиқарувчилар машиналар нархини сунъий равишда ушлаб туришга мажбур бўлганлар. Бунинг ортидан биргина Россиянинг АвтоВАЗ ширкати 73 миллиард рубль зиён кўрган. GM Uzbekistan ҳам бундан истеъсно эмас. Бироқ бошқа автомобиль ишлаб чиқарувчилардан фарқли ўлароқ зиён GM Uzbekistan ширкатига эмас, балки унинг Россиядаги расмий дистрибютери зиммасига юкланган”, деди Елена Кузнецова.\nУнинг айтишича, аввалги тартиб бўйича Ўзбекистондан Россияга экспорт қилинган машиналарга дистрибютерлар 180 кун ичида ҳақ тўлаши керак бўлган. Аммо GM Uzbekistan АвтоВАЗ каби дистрибютерлар кўрган зиённи ўз зиммасига олмай, аксинча қарз сифатида кўрсатгани оқибатида банклар дистрибютерларга кредит беришдан воз кечган.\nУнинг айтишича, бунинг ортидан 2016 йилнинг март ойига келиб, дистрибютерлар GM Uzbekistan ширкатига 2015 йилда экспорт қилинган машиналар учун ҳақ тўлаш имкониятидан маҳрум бўлган.\n“Завод бу зиённи ўз зиммасига олган эмас, бунинг ортидан мана шу тергов бошланди. Қозоғистонга ҳеч қандай машиналар олиб кирилмаган ва олиб чиқилмаган. Экспорт қилинган машиналар учун тўланиши керак бўлган ҳақнинг ширкат бюджетидан топилмагани GM Uzbekistan раҳбариятига нисбатан терговнинг бошланишига асос бўлган”, деб ҳисоблайди Елена Кузнецова.\nУнга кўра, бугунги кунда Ravon R2 хэтчбеклари юкланган 10та автомобил ташувчи машина Ўзбекистон чегарасидан Россияга ўтказилмай, ушлаб турилибди.\n“Бунинг сабаби пулга боғлиқ бўлаяпти, чуни автомобилларга аввалдан тўлаб қўйилган ҳақ машиналарнинг тўла қийматини қопламайди. Яқиндагина ўзбек томони тўлаб қўйилган пул ҳисобидан автомобилларни Россияга жўнатишга тайёр эди. Машиналар чегарага етиб келганида, уларга тўлиқ пул тўланиши шартлиги аён бўлди. Россияда нақд пул топиш жуда қийин, шунинг учун бизга пул топишга вақт керак бўлди. Автомашиналарни яқин кунларда чегарадан олиб ўтишга рухсат берилишини кутиб турибмиз, лекин улар Россияга қачон етиб келишини фақат машиналар чегарадан олиб ўтилганидан сўнггина аниқ айта оламиз”, деди Елена Кузнецова Озодлик билан суҳбатда.\nМарт ойида Озодлик радиоси Ravon R2 хэтчбекларининг Россияга экспорт қилинадиган биринчи партияси ҳали мамлакатга етиб келмасданоқ сотиб бўлингани, харидорлар камида 250та автомашина учун пул тўлаб қўйгани ҳақида хабар берган.\nАвтомашиналар Россиядаги дилерларга апрель ойининг охиригача етказиб берилиши шарт эди. Ravon R2 хэтчбекининг базавий комплектациясига Россияда 369 минг рубль нарх белгиланган. Хэтчбекнинг Optimum ва Elegant комплектациялари эса 429 минг ва 469 минг рублдан сотилади. Аммо Ravon R2 учун пул тўлаб қўйган россияликлар икки ойдан бери ваъда қилинган автомашиналарини ололмаяпти.\n“Ўзавтосаноат” ва GM Uzbekistan расмийлари Озодлик радиоси билан суҳбатда Елена Кузнецова берган маълумотларни тасдиқлагани ҳам, рад этгани ҳам йўқ.\nGM Uzbekistan расмийси эса Озодлик радиоси мухбири ширкат бош директори номига расмий сўров билан мурожаат қилган тақдирдагина қонунда белгиланган муддатларда бу маълумот юзасидан изоҳ берилишини билдирди.\nGM Uzbekistan расмийсининг айтишича, қамоққа олинган Тоҳиржон Жалиловнинг ўрнига бош директор вазифасини вақтинча бажарувчи этиб Рустам Ражабов тайинланган.


16:26 / 24.02.2017\nЗамонавий ёш келин-куёвлар ўз тўйида анъаналардан четлашган ҳолда, ғарб услубига хос кийимлар кийишни афзал билади. Бироқ дунёнинг айрим ҳудудларида тўй тантаналарига ва азалий қадриятларга катта эътибор бериб келадиган инсонлар ҳам кўп учрайди.\nАйрим халқларнинг никоҳ либослари ноодатий, ғайритабиий ва бежирим кўринишга эга бўлиб, улар учун ушбу либослар "бахт, оила, севгининг абадийлиги"ни англатади.\nМарҳамат, дунёнинг энг антиқа ва шу билан бирга чиройли тўй либослари билан танишинг.\nЎз отаси уйини тарк этишдан аввал турк қизи тўй либосининг энг муҳим безаги – бокиралик белбоғини қабул қилади. Уни белига боғлаб қўйишади. Одатда, у қизил рангда бўлади ва омад, жозиба бахт маъносини англатади.\nБу мамлакатда келин юзи анъанага кўра, оқ ранг билан бўялади ва зарлар сепилади. Бу эса қизнинг шу ондан эътиборан барча нарсага ҳуқуқи бор аёлга айланганини билдиради.\nМакедонияда келинлар либоси катта аҳамиятга эга бўлиб, у оппоқ бўлиши керак. Либос софлик, тозалик тимсолидир. Келин дугоналари эса тўйга деярли бир хил либосда келишади. Келиндан ажралиб туриш учун эса қизил соч попуги тақиб олишади.\nРоссиянинг Хакасия шаҳрида қадимий тўй анъаналарини муқаддас деб ҳисоблашади. Бу ерда келинга мўйнали ёпинчиқ ва шапка кийдиришади. Бу эса об-ҳаво таъсири натижасидир – мазкур ҳудуд етарлича совуқ.\nОртодоксал яҳудийлар орасида улар нафақат келин либоси, балки куёв кийими билан ҳам ажралиб туришади. Куёвнинг ҳайбатли бош кийими албатта, рақс жараёнида жуда халақит беради.\nТожикистонда келинчакни меҳмонларга ҳам, куёвга ҳам кўрсатишни исташмайди. Шу сабабли, никоҳ либоси унинг юзини ҳам беркитиши керак. Шунга қарамай, келинга тўй давомида бир неча кийимлар алмаштиришига рухсат беришади.\nБу ҳудудда кўплаб тўй анъаналари мавжуд, демак, никоҳ кўйлаклари ҳам турлича. Бироқ қимматбаҳо каштачилик билан тикилган оғир либосларни деярли барчасида учратиш мумкин.\nПокистонда келинлар бинафшаранг, қизил ёки пуштирангли либослар кийишади. Кейинроқ, бўлажак эр ва хотин қасам ичадиган вақтда бир-бирига "севги" тимсоли бўлган турли гулчамбарлар тақишади.\nҚизил денгиз қирғоғидаги бу мамлакат тўй анъаналарига катта эътибор қаратади. Бу ерда келин ва куёв духобадан тож тақади. Либос эса тилла ва сафсар рангларда бўлади.\nФаластинлик келинга тўй либоси унинг онаси томонидан узоқ йиллар давомида тикилиши керак. Либоснинг асосий қисми – келинни атрофдаги кўзлардан ҳимоялаб турувчи ёпинчиқдир.\nПерулик келинни катта оломон олдида бемалол топиб олиш мумкин. Чунки бу юртда ҳеч қандай оқ либос кийилмайди. Уларнинг асосий ранги – қизил ва қора.\nМинг йиллик тарих давомида Корея халқи никоҳ кўйлаги анъанасини ўзгартирмаган. Либос кенг ва узун енгли камзул ва ипак матоли гуллар билан безалган юбкани ўз ичига олади.\nНигерияда тўй либоси энг қиммат матодан тикилади ва кўплаб тўрлар билан безалади. Кўйлак тўйгача Ҳиндистонда буюртма орқали келтирилади. Либоснинг ноодатий аксессуари – маржон доналари ва бетакрор Нигерия бош кийими.\nИроқлик келин тўй пайти энг кўп кийим алмаштиради. У камалакнинг ҳар бир рангига монанд тўй либоси кияди. Энг биринчиси қизил рангда бўлиб, севги тимсолини англатади.\nКийимнинг қатлами қанча кўп бўлса, бу марокашликларнинг анъанасини англатади. Келин ўз либосини ўзгартириши мумкин. Бироқ кийим у туғилган ҳудуд маданиятини акс эттириши лозим.\nЎзбекистонда айни дамда келинлар европача урфда бўлган оппоқ либосларни кийишига қарамай, азалий анъаналаримиздан бўлган миллий либослар ҳеч қачон ўз қадрини йўқотмаган. Либослар барча вилоятларда турлича кўринишга эга. Бироқ миллий адрас-у атласлар, бежирим кашта туширилган либослар, гўзал тиллақош ва дўппиларни барча ҳудудларда учратиш мумкин. Шунингдек, келин устидан туширилган фата ҳам унинг чиройини ўзгаларга кўз-кўз қилишдан асрайди.\nТожикистонда вояга етмаган фарзандларини турмуш қуришга мажбурлаган ота-оналар жазога тортилди


Ўзбекистон Қутқарув корпусида ўз фаолиятини тўхтатди\nЎзбекистон Фавқулодда вазиятлар вазирлиги расмийлари Корпус фаолиятида иштирок этмаслик сабабларини очиқламади.\nРасмий Тошкент Россия етагидаги гуруҳлардан чиқишни давом эттирмоқда. 4 сентябр куни Ўзбекистон МДҲ Фавқулодда вазиятлар хизматларининг Қутқарув кучлари корпуси аъзолигидан ҳам воз кечди.\nЎзбекистон МДҲнинг Қутқарув кучлари корпусидаги иштирокини қисқартириш тўғрисидаги қарорни 4-6 сентябр кунлари Қозоғистон пойтахти Остонада бўлиб ўтадиган XXV МДҲ давлатларининг табиий ва техноген характерга эга фавқулодда вазиятлар бўйича давлатлараро Кенгаши йиғилишида эълон қилди.\nБу ҳақда журналистларга Қозоғистон Фавқулодда вазиятлар вазири ўринбосари Валерий Петров маълум қилди.\nҚозоғистон Фавқулодда вазиятлар вазири ўринбосари Валерий Петров.\n“Ўзбекистон ўз бўлинмаларини МДҲ давлатлари корпуси таркибига киритишни истамаяпти. Бу унинг суверен ҳуқуқи, бунинг асло қўрқинчли жойи йўқ. Қолган барча давлатлар корпусда қатнашишларини тасдиқлашди. Давлатлараро кенгашда овоз бериш усули қўлланилмайди. Ҳеч бир давлат бунга мажбур қилинмайди, бу уларнинг хоҳишига боғлиқ”,– дея иқтибос кетиради Валерий Петровнинг сўзларидан Tengrinews.kz. агентлиги.\nЎзбекистоннинг МДҲ доирасида Фавқулодда вазиятлар хизматлари уюшмаси таркибидан чиқиши ҳақидаги хабарни Озодликка тасдиқлаган Қозоғистон Фавқулодда вазиятлар хизмати ходими майор Элдор Раимбеков, гап Ўзбекистоннинг тўлиқ бу ташкилотдан чиқиб кетиши тўғрисида кетмаётганини айтади.\nОстонадаги йиғинда иштирок этган Ўзбекистон Фавқулодда вазиятлар вазирлиги расмийлари Корпус фаолиятида иштирок этмаслик сабабларини очиқламади.\n- Ҳеч ким ҳеч қаерга кетаётгани йўқ. Шунчаки бу бизнинг қозоғистонлик журналистларимиз томонидан нотўғри узатилган хабар. Гап мамлакатнинг ташкилотда аъзолигини тўхтатиш борасида кетаётгани йўқ. Масала фақат ўзбек қутқарув кучларининг у ёки бу ердаги ҳалокатларга жалб қилиниши тўғрисида кўтарилди. Яъни, Ўзбекистон турли вазиятларда айнан шу кучлар таркибида амалиётларда иштирок этмаслигини эълон қилди, холос. Тўғрироқ бўларди, агарда буни биз “Ўзбекистон ўз иштирокини қисқартирди”, десак,- дея тушунтирди 2012 йилда МДҲ давлатлари Фавқулодда вазиятлар хизматларининг Қутқарув кучлари корпусига раҳбарлик қилаётган Қозоғистон ФВХси расмийси Элдор Раимбеков.\nАйни пайтда, Россия оммавий ахборот воситаларида бу ҳатти-ҳаракатлар Тошкентнинг КХШТ, ШҲТ ва бошқа шу каби тузилмалардан узоқлашиш уринишлари ўлароқ баҳоланмоқда. “Независимая газета” нашри “Тошкент ўз сиёсат йўналишини АҚШ ва НАТО тарафига бурмоқда”, деб ёзди.\nЎзбекистон шу йилнинг 28 июн куни КХШТ котибиятига мазкур ташкилотдаги иштирокини тўхтатиш ҳақида нота юборган эди.\nҚозоғистон Фавқулодда вазиятлар хизмати ходими майор Элдор Раимбеков Озодлик билан суҳбатда Ўзбекистоннинг навбатдаги демаршини одатий вазият дея баҳолади.\n- Ўзбекистон Республикаси доимо ҳар қандай масала юзасидан “алоҳида қарашга” эга. Ҳар қандай қарорни ўзбек расмийлари аввалига ўз раҳбарияти билан маслаҳатлашиб қабул қилади. Шундан кейингина улар қандайдир шартнома, келишув ёки ҳужжатларга имзо чекади, дейди Элдор Раимбеков.\nМДҲ Қутқарув кучлари корпуси давлатлараро бирлашма бўлиб, унинг мақсади табиий ва техноген характерга эга фавқулодда вазиятлар оқибатларини бартараф этишдир.\nРоссия Фавқулодда вазиятлар хизматининг Халқаро фаолият департаменти ходимаси Елена Смирних МДҲ Қутқарув кучлари корпуси тузилиши тўғрисида Озодликка қўшимча маълумот берди.\n- Аслида бу МДҲ давлатлари қутқарув кучларининг терма жамоаси. Бу Корпусга жалб қилиш режасига мувофиқ МДҲ давлатларида содир бўлган фавқулодда вазиятларда ўзаро ёрдам бериш учун кучларни бирлаштирамиз. Масалан, биз ҳозир биргаликда ўрмондаги ёнғинларни ўчиряпмиз. Бу тузилма бошқаруви ҳар бир давлатдаги махсус бўлинмалар ёрдамида мувофиқлаштиради. Россияда бунга Халқаро фаолият департаменти жавобгардир. Ҳар бир давлат Қутқарув кучлари корпусига муайн миқдорда қутқарувчи, ўт ўчирувчи, тиббий ва ҳоказо мутахассисларни жалб қилади, дейди Елена Смирних.\nТабиий ва техноген характерга эга фавқулодда вазиятлар бўйича давлатлараро кенгаш – МДҲ доирасидаги орган, МДҲ давлатлари ўртасида фавқулодда вазиятларнинг олдини олиш ва оқибатларини бартараф этиш билан шуғулланади. 1993 йилнинг 22 январида ташкил топган. Кенгашга Озарбайжон, Арманистон, Белоруссия, Қозоғистон, Қирғизистон, Молдавия, Россия, Тожикистон, Туркманистон, Ўзбекистон ва Украина қўшилган.


Нур-Султонда марҳум фаол Дулат Агадилнинг ўғли ўлдирилди\nЖасадни аниқлаш учун жабрланувчининг қариндошлари келган ўликхона ташқарисидаги фаоллар. Нур-Султон, 2020 йил 11 ноябрь.\nНур-Султонда, 11 ноябрга ўтар кечаси, марҳум фуқаролик фаоли Дулат Агадилнинг ўғли 17 ёшли Жанболат Агадилов пичоқ билан олган жароҳати натижасида вафот этди. Бу ҳақда Нур-Султон полиция бўлими матбуот котиби Элмира Шауленова Азаттйкка маълум қилди.\nЧоршанба куни эълон қилинган полициянинг пресс-релизида айтилишича, сешанба куни соат 10:56 да полицияга Кўктал маҳалласининг Болашак кўчасида «оммавий муштлашув» ҳақида хабар келиб тушган. Воқеа жойига етиб келган полициячилар «бир гуруҳ ёшлар ўртасида можаро келиб чиққани ва у жанжалга айланиб кетганига гуво бўлишган».\n“Натижада икки киши жароҳат олди. Улардан бири, 17 ёшли Ж. Агадиловга пичоқ урилган, у тез ёрдам машинаси келганида вафот этган”, — дейилади полиция баёнотида.\nПолиция Жиноят кодексининг 99-моддаси 2-қисми («Қотиллик») ва 293-моддаси («Безорилик») 2-қисми бўйича тергов бошланганини эълон қилди.\nАзаттйк манбасига кўра, гумонланувчи қўлга олинган, яна иккитаси қидирилмоқда. Гумон қилинган можаронинг сабаблари ҳали ҳам номаълум.\n«Ҳозир барча можаро томонлари аниқланмоқда, ҳибсга олинганлар билан тергов ҳаракатлари олиб борилмоқда», — дейилади полиция бошқармаси матбуот хизмати.\nФуқаролик фаоли Дулат Агадил шу йил февраль ойида Нур-Султон ҳибсхонасида сирли шароитда вафот этди. 25 февраль куни у Европа парламенти аъзолари билан учрашиши керак эди.\n24 февралга ўтар кечаси фуқаролик кийимидаги одамлар уни уйидан олиб кетишган. Эртаси куни эрталаб полиция унинг изоляторда вафот этганини эълон қилди. 43 ёшли фаол вафотидан кейин Қозоғистоннинг бир қатор шаҳарларида митинглар ва мотам маросимлари бўлиб ўтди. Иштирокчилар унинг ўлимида расмийларни айблашди, улар фаолнинг юрак хуружига учраганлиги ҳақидаги расмий хабарларга ишонмаслигини айтди.\nҚозоғистон ҳуқуқ ҳимоячилари Дулат Агадилнинг ўлимини «сиёсий қотиллик» деб аташди ва расмийлардан унинг ўлими сабабларини очиқ ва адолатли текширишни талаб қилишди. АҚШ Давлат департаменти, Буюк Британиянинг Қозоғистондаги элчихонаси ва ЕХҲТ Демократик институтлар ва инсон ҳуқуқлари бўйича бюроси ҳам Қозоғистон расмийларини фаолнинг ўлими юзасидан очиқ тергов ўтказишга чақирди. Қозоғистон Президенти Кассим-Жомарт Токаев прокуратура томонидан Дулат Агадилнинг ўлимининг табиий сабаблари тўғрисида баёнотини қўллаб-қувватлади.\n28 май куни Нур-Султон шаҳар прокуратураси Дулат Агадилнинг ўлими бўйича жиноят иши тугатилишини эълон қилди. Махсус комиссия Агадил жароҳатланмаган деган хулосага келди. Қариндошлар ушбу қарорга рози бўлмай, яна шикоят аризаси беришди.


Ўзбекистонда келгусида ОТМларга кириш имтиҳонлари бекор қилиниши мумкин - 02.06.2021, Sputnik Ўзбекистон\nЎзбекистон хориж ОТМлари тажрибасида бўлган кириш имтиҳонлари бўлмаслигини босқичма-босқич синаб кўришни режалаштирган. 02.06.2021, Sputnik Ўзбекистон\nТОШКЕНТ, 2 июн — Sputnik. Ўзбекистонда келгусида олий таълим муассасаларига кириш имтиҳонлари бекор қилиниши мумкин. Бу ҳақда ДТМ бош бошқармаси бошлиғи Фарҳод Мирзаев маълум қилди.Унинг сўзларига кўра, ОТМларга кириш имтиҳонлари бекор қилиниб, хориж ОТМлари тажрибасида бўлган кириш имтиҳонлари бўлмаслиги босқичма-босқич Ўзбекистонда ҳам амалга оширилиши режалаштирилган.“Унификация бўйича қарор тегишли органга киритилган. Агар бу тасдиқланса, биз кириш имтиҳонларидан воз кечиб, босқичма-босқич мактабларда олинадиган имтиҳонлар ҳисобига болаларни ОТМларга қабул қилишни йўлга қўямиз. Масалан, тўртта вилоят танлаб олиниб, биринчи босқичда шу вилоятларда ўтказиш масаласи кўрилади. Кейинчалик қолган ҳудудларда ҳам бу амалга оширилади”, — деди Фарҳод Мирзаев.Шунингдек, у 2021/2022-ўқув йили учун ОТМларга кириш тест синовларини 2 та сценарий — ёпиқ ва очиқ майдонларда ўтказиш келишиб олинганини маълум қилди. Жорий йилда кириш имтиҳонларида 1,6 млн абитуриент қатнашиши кутилмоқда.Тест синовлари ўтказиш учун 46 800 нафар абитуриент учун мўлжалланган 96 та катта сиғимли ёпиқ бино, 59 040 нафар абитуриентни сиғдирадиган 65 та стадион танланган.\nимтиҳон, тест синовлари, отм\n09:34 02.06.2021 (янгиланди: 09:35 02.06.2021)\nЎзбекистон хориж ОТМлари тажрибасида бўлган кириш имтиҳонлари бўлмаслигини босқичма-босқич синаб кўришни режалаштирган.\nТОШКЕНТ, 2 июн — Sputnik. Ўзбекистонда келгусида олий таълим муассасаларига кириш имтиҳонлари бекор қилиниши мумкин. Бу ҳақда ДТМ бош бошқармаси бошлиғи Фарҳод Мирзаев маълум қилди.\nУнинг сўзларига кўра, ОТМларга кириш имтиҳонлари бекор қилиниб, хориж ОТМлари тажрибасида бўлган кириш имтиҳонлари бўлмаслиги босқичма-босқич Ўзбекистонда ҳам амалга оширилиши режалаштирилган.\n“Унификация бўйича қарор тегишли органга киритилган. Агар бу тасдиқланса, биз кириш имтиҳонларидан воз кечиб, босқичма-босқич мактабларда олинадиган имтиҳонлар ҳисобига болаларни ОТМларга қабул қилишни йўлга қўямиз. Масалан, тўртта вилоят танлаб олиниб, биринчи босқичда шу вилоятларда ўтказиш масаласи кўрилади. Кейинчалик қолган ҳудудларда ҳам бу амалга оширилади”, — деди Фарҳод Мирзаев.\nБу йилги тест синовлари ҳам стадион ва хиёбонларда ўтказилиши мумкин – ДТМ\n18 Март, 13:31\nШунингдек, у 2021/2022-ўқув йили учун ОТМларга кириш тест синовларини 2 та сценарий — ёпиқ ва очиқ майдонларда ўтказиш келишиб олинганини маълум қилди. Жорий йилда кириш имтиҳонларида 1,6 млн абитуриент қатнашиши кутилмоқда.\nТест синовлари ўтказиш учун 46 800 нафар абитуриент учун мўлжалланган 96 та катта сиғимли ёпиқ бино, 59 040 нафар абитуриентни сиғдирадиган 65 та стадион танланган.


Россия Роғун ГЭСни бошқаларга бериб қўймоқчи эмас\nЎтган ҳафтада Душанбеда ўтказилган Евроосиё иқтисодий ҳамжамияти саммитида Россия президенти Владимир Путин Москва Роғун ГЭС қурилишида қатнашишдан манфаатдорлигини таъкидлаганди.\n“Иқтисодий соҳада бизнинг Тожикистон билан мақсадимиз бир. Хусусан, энергетика соҳасидаги ҳамкорлигимиз борасида ортиқча шарҳга ҳожат йўқ. Сангтўда-1 ГЭС қурилишида Россия энг муҳим ўринни эгаллайди ва Роғун ГЭС қурилишида ҳам, албатта, қатнашамиз”, - деган эди.\nРоссиянинг “РусАл” компанияси билан Роғунни қуриш бўйича имзоланган шартнома Тожикистон ҳукумати томонидан бир томонлама бекор қилингандан кейин энди лойиҳага “Россия ягона энергия тизимлари” ширкати иштирок этиш истагини билдиряпти.\nРоссиянинг бу жиддий режаси ҳақида куни-кеча МДҲ электроэнергетика кенгаши йиғилишига раислик қилган “Россия ягона энергия тизимлари” акциядорлик жамияти раиси Анатолий Чубайс тилидан ҳам такрор янгради.\n“РусАл” билан шартнома бекор қилингандан сўнг Тожикистон президенти Имомали Раҳмон Роғун ГЭСни қуриш учун Жаҳон банки иштирокида консорциум тузиш ва унга Россия ширкатлари бошқалар қатори қўшилиши мумкинлигини билдирган эди. Оддийроқ айтганда, президент мамлакатдаги йирик бир иншоот тақдири фақат битта ширкат ихтиёрида бўлмаслиги кераклигини таъкидлаганди..\nАммо Анатолий Чубайс бу лойиҳада Россия барибир етакчи мавқеда бўлиши лозимлигига урғу беришда давом этаётир.\n“Биз консорциум иштирокчиларини тожикистонлик ҳамкасбларимиз билан биргаликда аниқлаймиз. Ҳар ҳолда консорциумда Россия етакчи ролини ўйнаши шарт ва биз бунга тайёрмиз”, - деди Анатолий Чубайс.\nУ яқин кунларда икки давлат раҳбарлари бу масалага сўнгги нуқта қўйишини билдирди.\nТожикистонлик таҳлилчилар эса Россия Роғун ГЭС назоратини тўла қўлга олиш ниятида эканига эътибор қаратаётир.\nРоғун ГЭС қурилишида Россия етакчи бўлиши режасини тузаётган Владимир Путин ва Анатолий Чубайс 2008 йилда ўз лавозимларини тарк этиши кутиляпти. Агар бу ҳолат назарга олинса, Роғун ГЭС тақдири яна номаълум қоляпти. Россиянинг кейинги раҳбарияти бу масалада қандай қарорга келиши эса қоронғу.\nАйрим таҳлилчилар сўнгги вақтларда Ўзбекистон Тожикистонда энергетика муаммолари ҳал бўлишида фаоллик кўрсатаётганига қарамай, қурилажак ГЭСлар масаласида ҳамон салбий позициясидан қайтмаётганини айтмоқда.\nЎзбекистон ўз ҳудуди орқали туркман электр энергиясининг Тожикистонга етказиб берилишига розилик берган эса-да, Ўзбекистон ташқи ишлар вазири Владимир Норов яқинда БМТ Бош ассамблеясидаги чиқишида расмий Душанбе ва Бишкекни энергетик лойиҳаларни расмий Тошкент билан маслаҳатсиз амалга оширишдан огоҳлантирди. У акс ҳолда Ўзбекистон қўшниларидан товон талаб қилишини билдирди.\nТаҳлилчи Нурали Давлатов Россия Роғун ГЭС қурилишидан икки мақсадни кўзлаётганини таъкидлади.\n“Биринчидан, Тожикистондан узатилажак электр энергияси орқали Россия Покистон ва Афғонистонни иқтисодий босим остида ушлаб туриш, иккинчидан, Ўзбекистон билан алоқаларини мустаҳкамлашни мақсад қилган. Ўзбекистон Россия учун минтақадаги давлатлар ўртасида муҳим ўрин тутади ва Кремль расмий Тошкентнинг АҚШ билан муносабатлари қайта тикланишидан манфаатдор эмас”, - деди Нурали Давлатов.


Тошкент шаҳар ХТББ: «Ота-оналардан “Кафолат хати” олиш ҳақида топшириқ берилмаган» | Azon.uz - Ахборот-таҳлилий портал\n14:32 21.05.2019 1906\nСўнгги вақтларда ижтимоий тармоқларда ўқувчиларининг ота-оналари номидан мактаб раҳбарияти номига ёзилган “Кафолат хат”ларининг расмлари кенг тарқалмоқда. Кафолат хатларида, асосан ёзги таътил вақтида болаларнинг сув ҳавзаларига чўмилгани бормаслиги, масжидларга, Жума намозига чиқмаслигини назорат қиламан, деган маънода тушунтиришлар ёзилган. Ижтимоий тармоқларда бу борада кескин мунозаралар бўлмоқда, бундай “Кафолат хат”ларининг ёзилиши мактаб раҳбарияти томонидан мавжуд қонунчиликнинг бузилиши, дея баҳоланмоқда. Албатта, бундай тушунарсиз вазият соҳани тубдан ислоҳ қилишга киришган Халқ таълими вазирлиги раҳбариятига ҳам хуш келмайди.\nВазиятга ойдинлик киритиш учун Azon.uz ахборот-таҳлилий портали Тошкент шаҳар Халқ таълими бош бошқармаси бошлиғининг ўринбосари билан боғланди. Бошқарма бошлиғи ўринбосари Қирғизбоев Суҳроб Муқимжонович бундай хатлар ҳақида маълумотга эга эмаслигини айтди. Ўринбосарнинг маълум қилишича, Тошкент шаҳар Халқ таълими бош бошқармаси ҳам, Халқ таълими вазирлиги ҳам бундай “кафолати хат”ларини олиш ҳақида топшириқ бермаган. Фақат, ота-оналардан ўқувчиларнинг ёзги таътил вақтини мазмунли ўтказиш учун, Фавқулодда вазиятлар вазирлиги билан тадбирлар ташкил этилган тушунтириш дарсларида ва мактабдаги қўшимча тўгаракларда қатнашишини таъминлаш сўралган. Бу ҳам ота-оналарга оғзаки тушунтирилган. Лекин, “Кафолат хати” олиш ҳақида ҳеч қандай гап йўқ, деди бошлиқ ўринбосари.\nШунингдек, бундай “Кафолат хат”ларини мажбурий олиш ҳолатлари кузатилса, ота-оналар бошқарманинг қуйидаги рақамларига қўнғироқ қилишлари мумкинлигини маълум қилинди:\nХТВ Тошкент Кафолат хати инсон ҳуқуқлари Махсус Долзарб\nЯпония Ўзбекистонда мактаб ўқитувчиларининг малакасини ва таълим сифатини ошириш учун катта маблағ ажратди\n20:30 01.06.2019 320\n2019 йилда мактабларни қуриш ва таъмирлаш учун қанча маблағ йўналтирилиши маълум қилинди\n10:30 26.12.2018 580\n2019 йилда хусусий мактаблар икки бараварга ортади ҳамда илк “Президент мактаблари” очилади\n15:40 14.12.2018 506\n21:47 10.09.2019 13216\n01:22 12.09.2019 6444\n18:05 14.09.2019 5432\n07:00 12.09.2019 3277


Пировардида бугун ушбу институт Президентимизнинг “Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги қароридан келиб чиқадиган устувор вазифалар ижросини таъминлаш, хусусан, юртимизда ҳукм сураётган тинч ҳамда осойишта ҳаёт, миллатлараро дўстлик ва ҳамжиҳатликни сақлаш, ёшларни миллий ҳамда умуминсоний қадриятлар — дўстона қўшничилик ва ўзаро ҳурмат, меҳр-оқибат, ёрдамга муҳтож инсонларга ғамхўрлик ҳамда ватанпарварлик руҳида тарбиялаш жараёнида фаол иштирок этиб келмоқда.\nМаҳалланинг ижтимоий-иқтисодий ислоҳотлар жараёнидаги иштирокини кенгайтириш ва уни қўллаб-қувватлашда давлатимиз томонидан амалга оширилаётган чора-тадбирлар муҳим аҳамият касб этаётир. Жумладан, Ўзбекистон “Маҳалла” хайрия жамоат фонди республика бошқарувининг маҳаллаларда миллий анъана ҳамда қадриятларимизни кенг тарғиб этиш, кам таъминланган оилалар, ёлғиз қариялар ва ногиронларни ижтимоий ҳимоя қилиш, фуқаролар йиғинлари моддий-техник базасини мустаҳкамлаш ҳамда уларга услубий-амалий ёрдам кўрсатиш борасидаги фаолияти, айниқса, эътиборга молик. Биргина 2014 йилда Фонд томонидан 1330 та фуқаролар йиғини 2 миллиард 660 миллион сўмлик компьютер жамламалари, 2442 таси бир миллиард 481 миллион сўмлик мебель жиҳозлари билан таъминлангани бунга яққол мисолдир. Шунингдек, 5 миллиард 517 миллион сўм маблағ ҳисобидан 314 та фуқаролар йиғини жорий, 85 таси капитал таъмирланди, 2 таси қайта реконструкция қилинди, 30 таси янгидан қурилиб фойдаланишга топширилди. Барча фуқаролар йиғинларига 10 дан зиёд номдаги услубий қўлланмалар, улар ҳузуридаги тадбиркорликни ривожлантиришга кўмаклашиш бўйича маслаҳат марказларига зарур адабиётлар етказиб берилди.\nОилаларимиз таянчи ва суянчи\nОила институтини мустаҳкамлаш, уларни моддий ҳамда маънавий қўллаб-қувватлаш борасида ҳам маҳалланинг ўрни беқиёс. Хусусан, Ўзбекистон Хотин-қизлар қўмитаси, Маънавият тарғибот маркази, Дин ишлари бўйича қўмита, “Оила” илмий-амалий маркази ҳамда бошқа қатор ҳамкор ташкилотлар кўмагида эрта никоҳ ва ёш оилалар ажралишининг олдини олиш мақсадида ўтказилаётган турли тадбирлар ўз самарасини бераётир. Айниқса, отахону онахонларнинг бу ишга жалб этилаётгани қўл келмоқда. Қолаверса, маҳаллалардаги “Ота-оналар университетлари”нинг ота-оналар ҳуқуқий, маънавий-ахлоқий ҳамда физиологик билимларини ошириш борасидаги саъй-ҳаракати хусусида ҳам илиқ фикрлар айтиш мумкин. Айни пайтда, “Оила — маҳалла — таълим муассасаси” ҳамкорлиги доирасида ёшларни ҳаётга тайёрлаш ва оиланинг муқаддаслигини тушунтиришга йўналтирилган тарғибот тадбирлари изчил давом эттирилаяпти.\n— Ҳар йили маҳаллалар фаоллари, фуқаролар йиғинларининг диний маърифат ва маънавий-ахлоқий тарбия масалалари бўйича маслаҳатчилари томонидан оилалардаги ижтимоий-маънавий муҳит ўрганилиб, шулар асосида тегишли тавсиялар берилмоқда, ижтимоий қўллаб-қувватлаш бўйича чоралар амалга оширилаяпти, — дейди “Маҳалла” хайрия жамоат фонди республика бошқаруви раиси ўринбосари вазифасини бажарувчи Дилшода Мирзажонова. — Жумладан, ўтган йили тизим фаоллари томонидан 7 миллиондан зиёд оилаларнинг ижтимоий-маънавий ҳолати таҳлил қилинди. Натижада 55 мингга яқин оиладаги низоларнинг олди олинди, айнан фуқаролар йиғинлари томонидан эса 25 мингга яқин оилани яраштиришга эришилди.\nЁшларга қанот бўлаётган маскан\nЁшлар тарбияси ҳамда камолотида спортнинг ўрни ва аҳамияти беқиёс. Маҳаллаларда бу борада ҳам кенг кўламли ишлар олиб борилмоқда. 2014 йили 141 маҳаллада замонавий болалар майдончалари қурилиб, фойдаланишга топширилди. Мактаб, коллеж, лицей ҳамда маҳалла гузарларидаги спорт заллари, майдончалар ва иншоотларда оилавий спорт ҳамда ижодий тўгараклар ташкил қилиш мақсадида ҳар бир ҳудуддан 5 тадан маҳаллада ана шундай масканлар фаолияти йўлга қўйилди, бунинг учун 400 миллион сўм сарфланди.\nЖойларда аҳоли, хусусан, ёшларни спортга оммавий жалб этиш ишлари ҳам изчил олиб борилмоқда. Давлат ва жамоат ташкилотлари ҳамкорлигида ҳар йили ўтказиб келинаётган “Футболимиз келажаги” республика кубоги бунда алоҳида ўрин тутади. Эътиборлиси, мазкур мусобақада қатнашаётган маҳаллалар ҳамда ёшлар сони йилдан-йилга кўпаймоқда. Ўтган йили бу баҳслар 8402 та маҳаллада ташкил этилиб, уларга бир миллиондан зиёд болалар ва ўсмирлар қамраб олинди. Мазкур кўрсаткич 2013 йилдагига нисбатан 21621 нафар кўпдир.\n“Отам, онам ва мен — спортчилар оиласи” баҳслари оилаларнинг севимли мусобақаси даражасига кўтарилди. Буни иштирокчилар сафи тобора кенгайиб бораётганидан ҳам билса бўлади. 2013 йили унинг қуйи босқичларида 115 мингдан зиёд оила қатнашган бўлса, ўтган йили 255 мингга яқин оила иштирок этди.\nМиллий курашни янада ривожлантириш, ёш авлодни жисмонан соғлом, мустаҳкам иродали, ҳар жиҳатдан етук инсонлар сифатида камолга етказиш, уларнинг бўш вақтларини мазмунли ташкил қилиш, энг моҳир ёш полвонларни рағбатлантиришда “Маҳалламиз паҳлавонлари” республика турнирининг ўрни катта бўлмоқда. Ўтган йилги баҳсларнинг ҳудудий босқичлари 6 та ёш тоифасида ўғил ва қиз болалар ўртасида 8 мингдан ортиқ маҳаллаларда ўтказилиб, уларга 146 минг нафар ёшлар жалб қилинди. Қувонарлиси, мазкур турнир орқали катта спортга қадам қўйган иқтидорли полвонларимиз бугун халқаро мусобақаларда юртимиз шарафини муносиб ҳимоя қилмоқдалар. Жорий йилда ҳам ушбу тадбирларни юқори савияда ташкил этиш ва ўтказиш бўйича изчил иш олиб борилмоқда.\nКексаларни эъзозлаш, уларга эҳтиром кўрсатиш, ҳурматини жойига қўйиш — халқимизнинг қон-қонига сингиб кетган, маънавий ҳаётимизнинг том маънода ажралмас қисмига айланган қадриятдир. Истиқлол йилларида, шу жумладан, жорий йилда бу борадаги саъй-ҳаракатлар кўлами янада кенгайди. Хусусан, “Кексаларни эъзозлаш йили” Давлат дастури доирасида фуқаролар йиғинлари томонидан нуронийларнинг ҳаёт даражаси ва сифатини яхшилаш, уларга моддий ҳамда маънавий ёрдам кўрсатиш кўламини кенгайтириш, ёши улуғ инсонлар, айниқса, Иккинчи жаҳон уруши қатнашчилари ва меҳнат фронти фахрийларини ижтимоий қўллаб-қувватлаш, пенсия таъминоти ҳамда тиббий хизмат кўрсатишни такомиллаштириш, ёшларни халқимизнинг кўп асрлик қадрият ва анъаналари руҳида тарбиялашда уларнинг иштироки ҳамда ролини ошириш бўйича кенг кўламли чора-тадбирлар бажарилмоқда.\nБиргина жорий йилнинг ўтган даври мобайнида “Маҳалла” фонди ҳисобидан 520 нафар уруш ва меҳнат фронти фахрийсига мамлакатимизда ишлаб чиқарилган телевизорлар совға қилинди. Шунингдек, 9000 га яқин ёлғиз ҳамда ижтимоий ҳимояга муҳтож кексаларнинг уй-жойлари таъмирланишига кўмаклашилди. Нуронийларимиз иштирокида “Кексаси бор хонадон — файзли хонадон”, “Кексалар дуосини олайлик” мавзуларида турли тадбирлар ўтказилиб келинмоқда. “Ҳеч ким меҳр ва эътибордан четда қолмасин” шиори остида 22 мингдан ортиқ уруш ҳамда меҳнат фронти фахрийлари, ёлғиз кекса ва ногиронлар учун Бухоро, Самарқанд, Хива, Тошкент, Қўқон каби шаҳарларга саёҳатлар уюштирилди.\nТадбиркорларнинг ишончли кўмакчиси\nБугун маҳаллани тадбиркорларнинг энг яқин кўмакчиси, дейиш мумкин. Фуқаролар йиғинлари ҳузурида тадбиркорликни ривожлантиришга кўмаклашиш бўйича маслаҳат марказлари фаолияти йўлга қўйилгач, унинг бу борадаги фаолияти янада жадаллашди. Айни чоғда маслаҳат марказларига мутахассислар таклиф этилмоқда, улар томонидан маҳаллаларда тадбиркорликни, жумладан, оилавий бизнес ҳамда ҳунармандчиликни ривожлантиришга кўмаклашиш бўйича услубий ва амалий ёрдамлар кўрсатилмоқда. Натижада тадбиркорлик, хусусан, оилавий бизнеснинг ишлаб чиқариш, қишлоқ хўжалиги, чорвачилик, ҳунармандчилик ҳамда савдо ва хизмат кўрсатиш каби йўналишлари изчил ривожланмоқда.\nБунда ҳар бир ҳудуднинг хусусият ҳамда имкониятлари ҳисобга олинаётгани муҳим омил бўлаётир. Йирик шаҳарларда оилавий тадбиркорликнинг савдо ва хизмат кўрсатиш, ишлаб чиқариш йўналишларига катта эътибор қаратилаётган бўлса, қадимий обидалар сақланаётган марказларда ҳунармандчилик, тоғли ҳудудларда чорвачилик ҳамда асаларичилик, қишлоқ хўжалиги маҳсулотларини етиштириш билан ном қозонган жойларда эса деҳқончилик суръати баланд. Ҳозир сабзавот, мева, полиз маҳсулотлари ва асалнинг катта қисми оилавий бизнес вакиллари ҳиссасига тўғри келаётгани, гўшт, тухум ҳамда балиқ етиштириш ҳажми йилдан-йилга кўпайиб бораётгани бунинг яққол тасдиғидир.\n— Ҳудудда кичик бизнес ва хусусий тадбиркорликни ривожлантиришга кўмаклашиш борасида ҳам изчил чора-тадбирлар кўрилмоқда, — дейди Fиждувон туманидаги “Тошлоқ” маҳалла фуқаролар йиғини раиси Гулнора Шамсиева. — Натижада маҳалламизда ўз бизнесини йўлга қўйган ишбилармонлар сони кўпайиб, уларнинг ишлаб чиқаришдаги улуши тобора ортаётир. Ҳозир маҳалламиздан 1700 киши тадбиркорлик билан машғул. Айни чоғда уларнинг 124 нафари касаначилик, 300 га яқини ҳунармандчилик, чорвачилик, паррандачилик ҳамда асаларичилик бобида бой тажриба тўплаган. Муҳими, ишбилармонларимиз ҳудудимизни ободонлаштиришга ҳам ҳисса қўшиб келишмоқда.\nМамлакатимиз ва ривожланган чет эл давлатларида маҳалла тажрибасига бағишлаб ўтказилган халқаро анжуманларда қатнашган хорижлик эксперт ҳамда мутахассислар ушбу институт фаолиятига юксак баҳо бериб, уни ўрганиш кераклигини таъкидлагани бизга чексиз ғурур ва ифтихор бағишлайди.\nТ. ТАНАКА, Марказий Осиё ва Кавказ давлатларини ўрганиш институти ижрочи директори (Япония):\n— Маҳалла нафақат фуқаролик жамиятининг асоси, балки демократиянинг катта мактабидир. У, албатта, халқнинг маънавий ҳамда маданий қадриятларини сақлаш ва ривожлантириш, шунингдек, мамлакатни модернизациялашда пойдевор бўлиб хизмат қилади.\nП. МОРВИЖ, Нью-Йорк давлат университети профессори:\n— Ўзбек маҳалласини бир неча йиллардан буён қизиқиш билан ўрганиб келаман. Ана шу тадқиқотлар натижасида бир хулосага келдим, яъни ҳақиқий демократия анъаналари маҳалла фаолиятида ўз ифодасини топган. Ушбу ноёб институт фаолиятини ўрганиш, тажрибасини оммалаштириш мақсадга мувофиқ.\nТ. МАРИАНИ, Франция Миллий ассамблеяси депутати, “Франция — Ўзбекистон” дўстлик гуруҳи раҳбари ўринбосари:\n— Маҳалланинг борлиги — халқингизнинг бахти. Бирор масала бўлса, шу масканда сизга ёрдам беришади. Буни ёшлар тарбияси йўналишидаги ишлар мисолида аниқ тасаввур қилиш мумкин. Бола мактабдан келгач, ҳудуддаги фан ва спорт тўгаракларида вақтини мазмунли ўтказади. Муҳими, ёмон иллатлар таъсирига тушиб қолмайди. Шу боис маҳаллани ҳар томонлама ўрганиш, унинг илғор тажрибасини дунёга ёйиш зарур, деб ўйлайман.\nЎтган йили Жанубий Корея, АҚШ, Германия, Хитой, Бельгия, Буюк Британия, Франция каби давлатларда “Кучли давлатдан кучли фуқаролик жамияти сари” номли китоб ҳамда “Ўзбекистонда маҳалла институти: тарихий тажриба ва ҳозирги кун” ҳужжатли фильми тақдимотига бағишлаб ўтказилган давра суҳбатлари ҳамда учрашувларда ҳам хорижлик экспертлар томонидан қимматли фикр-мулоҳазалар билдирилди. Бу эса, шубҳасиз, ўзбек маҳалласи ҳақиқий маънода ҳалқчил демократия мактаби сифатида шаклланиб бораётганининг халқаро эътирофидир.\nМухтасар айтганда, бугун мамлакатимизда демократик институт сифатида шаклланган фуқароларнинг ўзини ўзи бошқариш органлари кенг кўламли чора-тадбирларни самарали амалга ошириб келмоқда. Тизимда меҳнат қилаётган фаоллар аҳил қўшничилик ва ўзаро ҳурмат, меҳр-оқибат, ёрдамга муҳтож инсонларга ғамхўрлик кўрсатиш, ёшларни ватанпарварлик руҳида тарбиялаш ишларига муносиб ҳисса қўшаётир. Зеро, маҳалла асрлар оша келаётган миллий анъана ҳамда қадриятлар маскани, шу билан бирга, аҳоли турмуш фаровонлигини юксалтиришда давлат ҳокимияти ва бошқаруви органларига яқиндан кўмаклашаётган, илғор ташаббусларни рўёбга чиқараётган фуқаролик жамиятининг муҳим институтидир.\nМазкур рукндаги бошқа мақолалар: « Салоҳиятли кадрлар\tКундузги оромгоҳлар болаларнинг нафақат мароқли ҳордиқ чиқариши, балки билим ва дунёқарашини бойитишга ҳам хизмат қилмоқда »


Қишлоқда таппи ёққан аёллар. Гендер тенглигидан олдинги гаплар\n19:58 / 20.07.2020\n«Агар ўғил болага таълим берсанг, шахсга таълим берган бўласан.\nАгар қиз болага таълим берсанг, бутун умматга таълим берган бўласан»\n(Абдулҳамид ибн Бодис)\nБир неча ой давомида хотин-қизлар билан суҳбатда бўлиб, уларнинг ўй-фикрлари, кечинмалари, муаммоларини ҳаётий ҳикоялар шаклида ёзиб боряпман. Уларнинг дард-у ташвиши, елкасига олган масъулиятини эшитиб, бир хулосага келиш мумкин: жамиятимиз аёллар манфаатини энг қуйи поғонага тушириб бўлган.\nБу йўналишда айрим ишлар қилиняпти, аммо ҳукумат масалага барибир атрофлича, чуқур эътибор қаратаётгани йўқ. Қуйи поғонада хотин-қизларга оид муаммолар кўп, аммо уларни ҳал қилиш учун яхлит чоралар ва албатта, қатъий хоҳиш бўлиши керак. «Аёлларнинг жамиятдаги ролини ошириш», «муносиб иш ва уй-жой билан таъминлаш» каби айтилаётган гаплар билан масала илдизига етиб бўлмайди.\nАёлнинг истаги сўнгги ўринда\nМуҳтожлик кўчасида сарсон бўлиб юрган хотин-қизлар дарди билан қизиқсангиз, бу ҳолатга тушиб қолишига битта катта сабаб бор: оиладаги тарбия.\nАфсуски, хотин-қизларни сабрли, қаноатли бўлишга, рўзғор ишларига уқувли қилиб ўргатилса-да, ҳаётий муҳим танловларни амалга оширишда (турмуш ўртоқ танлаш, қайси касб эгаси бўлиш ва бошқалар), иқтисодий мустақиллигини таъминлашга ўргатилмайди. Ўзбекона тарбия «У ожиза ва турмушга чиққач, эрининг «қўлига» қараши керак», деган стереотиплар асосига қурилган.\n«2010 йил... Энди 19га тўлгандим. Оилада кенжа фарзандман. Эрка, айтганини қилдирадиган қиз эдим. Бўйим етгач, совчилар кела бошлади. Ҳар хил баҳона топиб куёв бўлмишларни рад этавердим. Бир куни бозорга тушиб эдим, қариндошимни кўриб қолим. У менга куёв топганини айтиб қолди. Учрашиб, гаплашиб кўринглар, деди. Учрашувга чиқдим... Орадан 3 ой ўтди. Ўша йигитдан совчилар келди. Дадам: «Икки қизимни хоҳлаганимга бердим, бунисининг ихтиёри ҳам ўзимда», деди. Кейин йигит билан яна учрашувга чиқдим. У очиқчасига «Менга хотин эмас, ишчи керак. Еримиз кўп, онам эса ишга ярамай қолган», деди. Уйга келиб онамга рози эмаслигимни айтдим, аммо бу энди ҳеч кимни қизиқтирмасди. Ота-онам раъйига қарши боролмай, мен ҳам рози бўлдим. 10 куни ичида аввал унаштирув, кейин катта тўй бўлди». — Гулмира Қўшоқова, 29 ёш\n«2009 йил турмуш қурдим. Бошида бунга қарши бўлганман. Чунки унаштирилганимдан кейин эримнинг қўлида нуқсони борлигини билиб қолдим. Эшитишимча, эрим болалигида ёнғоқ дарахтига чиқиб, йиқилиб тушган экан. Шунинг асорати туфайли бир қўлини мустақил ҳаракатлантиролмайди. Бўлган воқеадан хабар топгач, ота-онамга айтганман. Лекин улар гап-сўзга қолмаслик учун тўйни қайтаришмади». — Меҳринисо Баҳромова, 39 ёш\n«1993 йилда турмуш қурдик. Аввалига ҳаммаси яхши эди. Шаҳарда ўзимизнинг уйимиз бор эди. Аҳил-иноқ яшардик. Эримнинг топиш-тутиши ҳам яхши эди. Ташкилотда ҳисобчи бўлиб ишларди. 2 йилдан кейин ўғлим туғилди. Шундан кейин ўртада 2 фарзандим нобуд бўлди. Тўғрироғи, бола тушиши хавфи бор, деб аборт қилдирганман. Эрим боланг кичкина, нима қиласан яна фарзандли бўлиб, деб хомиламдан воз кечишга мажбурлаган. Шифокор кўригига борганимда, бола тушиши хавфи борлигини айтишган. Шундай бўлса-да, эрим мендан бир оғиз маслаҳатлашмаган болани аборт қилдираётганимда. Ўша пайти аборт қилдираётганимни ҳам билмаганман. Агар боламни аборт қилишаётганини билганимда, бунга ҳеч қачон йўл қўймасдим… Эрим шундай инсон эдики, у бирон масалада мен билан маслаҳатлашмасди, ўз билганича ҳал қиларди. Иккаламиз ўтириб яқиндан гаплашмасдик ҳам. Иши ҳақида сўрасам, ишинг бўлмасин, деб жеркиб берарди. Қаерларда ишлаши ҳақидаям билмасдим, чунки эр-хотин бўлсак ҳам иккита алоҳида қутбда яшардик гўё. Менга буюм сифатида қарарди». — Азиза Ғаниева, 47 ёш\n«Уларда танлов имконияти йўқ»\nЖурналист Азиза Қурбонова Telegram-каналида хотин-қизларни қийнайдиган айрим масалаларга тўхталиб ўтган.\n«Уларнинг аксариятида танлов имконияти йўқ, деса ҳам бўлади. Қизлар кўпинча на қайси касб эгаси бўлишни, на қайси тўгаракка боришни, на қайси ҳунар ўрганишни, на кимга турмушни чиқишни ўзлари мустақил танлай олмайдилар.\nУлар ўқимоқчи бўлса, эрга тегиш кераклигини танлаб беришади. Улар эрга тегмоқчи бўлса, кимга тегиш кераклигини танлаб беришади. Улар ишламоқчи бўлса, эрлари унга ишни танлаб беради. Улар туғмоқчи бўлса ҳам ўғил бўлишини талаб қилишади. Ҳартугул фарзанд ўғил-қиз бўлишини одамлар ҳал қилолмайди.\nУларнинг танлови доим сўроқ остида. Хилма-хиллик йўқ, ё медга ўқийди, ё педга. Балки у зўр расм чизар, балки ундан яхши программист чиқар, балки яхши банкир бўлар? Буни кўп ота-оналар ўйлаб ҳам кўрмайдилар, ҳатто қизларнинг ўзлари ҳам қатъий туриб буни атрофидагиларга етказишга куч топа билмайдилар.\nКўпинча қизларимиз 4та ялтироқ кўйлакка алданиб, 3 марта учрашиб, юзини кўрар-кўрмас, гапини эшитар-эшитмас келган совчилар орасидан ажратиб кўрсатилган бир инсонга турмушга чиқади. Шундай қилиб, қизлар учун аввалига ота-оналари ҳал қилади. Сўнг ё турмуш ўртоғи. Яна ўз ҳамжинслари бўлган қайноналари. Кейин эса фарзандлари.\nУлар танласалар ҳам доим иккисидан биттасини танлашлари керак. Ҳа, шундай. 2тасидан биттаси. Масалан, аёл ё оила, ё карьерани танлашига тўғри келади. Нимага биласизми? Чунки иш берувчилар аёлда потенциал ўсувчи, социал лифтга чиқа оладиган ходимни кўрмайди. Кўп ҳолларда карьера қилиш учун кечгача ишлаш керак, оилали аёл кўпинча бундай қилолмайди, эри рухсат бермайди, болаларини кўзи қиймайди ва у ўртамиёна ишчи бўлиб қолишга кўникади.\nНиҳоятда истеъдодли аёлларимиз бугун ўзлари истаган жойда ишлашга қурблари етса ҳам олдларига танлов қўйишганда, иккисидан биттасини танлашларига тўғри келган. Агар бугун ишхоналаримизда Меҳнат кодекси сўзсиз ишлаганида эди, менимча ҳурматли эркакларимизнинг кўпчилиги аёлининг ишлашга рухсат берарди.\nОилани танлаганларни мен доим қўллаб-қувватлайман, албатта. Улар келажакка сармоя тикадилар. Лекин буни улар рози бўлиб танлашлари керак.\nРуҳан ўзидан қониқмаган аёл кўпинча асабий бўлиши, аламини болалар ва эрдан олиши, ишламагани учун иқтисодий мустақил бўлмаслиги, оилага ўзини қурбон қилинганини пеш қилиши кўп кузатилади. Ва бу ҳам ўзига яраша оилавий келишмовчиликларни келтириб чиқаради. Яна бошқача танловлар ҳам бўлади. Дейлик, аёлнинг оилага нисбатан ишончи поймол бўлди. Унга чидасанг шу, чидамасанг катта кўча, дейишади. Унинг ҳар жиҳатдан қарамлигини билишади, болаларни битта ўзи эплолмаслигини рўкач қилишади. Аксарият ҳолларда аёл чидашни ва қолишни танлайди. Ва У бу танлов йўлида ҳар куни ўлиб яшайди», – деб ёзади Азиза Қурбонова.\n«Ҳукумат ҳалигача қишлоқ аёлларининг ҳаётини енгиллаштирадиган ҳеч нарса қилмади»\nSmartGov компанияси ижрочи директори Азиза Умарова:\n— Жамият патриархал бўлиб қолиши ва аёллар ҳуқуқларини тан олмаслик ва таъминламаслик сабабларидан бири шундаки, аёллар ҳукуматнинг ижтимоий хизматларни таъминлаш функциясини қисман ўз зиммасига олган. Аниқроқ айтганда, ҳукумат кекса ёшдаги ва ногиронлиги бор фуқароларга ғамхўрлик қилмайди. Ўзбек оилаларида бу ишни аёллар қилишади ва бошқа мамлакатларда бўлгани каби ҳукумат бунга моддий ресурсларни сарфламайди.\nҚишлоқда энг биринчи маиший шароитлар: газ, электр токи, доимий оқар суви манбайи бўлмас экан, аёллар ва болалар узоқдан уйларига сув ташийдилар, ўчоқда олов ёқиб, қийналиб овқат қилишади. Бу ҳолат ҳар куни бир хилда такрорланаверади. Ҳукумат ҳалигача қишлоқ аёлларининг ҳаётини енгиллаштирадиган ҳеч нарса қилмади: ичимлик суви, газ ёки канализация билан таъминланмади. Мамлакат аҳолисининг атиги 16 фоизи канализация билан қамраб олинган. Ичимлик суви ҳам долзарб муаммо. Шунақа абгор инфратузилма шароитида қандай қилиб аёллар ҳуқуқлари ҳақида гапириш мумкин?\nОғир шароит ўз ортидан турли ижтимой муаммоларни ҳам келтириб чиқаради. Хотин-қизлар нормал яхши таълим олишолмайди, муносиб шароитда ишлолмайди. Оилавий ажримдан сўнг эса ўзини таъминлолмайди. Натижада, хорижга пул топишга ва қинғир ишларни-да қилишга мажбур бўлади.\nҲукумат хотин-қизларга оид давлат сиёсатини шакллантирмаган. Аёллардан элчи, Олий Суд раиси ўринбосари тайинланиши каби саъй-ҳаракатлар денгиздаги бир томчи, холос. Ҳукумат қанчалик иқтисодий жиҳатдан бақувват бўлса, шунчалик хотин-қизлар хуқуқларнинг муҳофазаси тўлиқ таъминланади.\nГендер тенглигини таъминлаш, аёлларга қарши оиладаги зўравонликка барҳам бериш қонунчилик билан мустаҳкамланди, ижтимоий ҳимояга муҳтож хотин-қизларнинг олий таълим муассасаларида ўқиши учун имтиёзли грантлар ажратилди. Давлат бошқарувида аёлларга ҳам имконият бериляпти...\nБулар жуда ижобий сигналлар, албатта. Аммо масаланинг иккинчи томони – сояда қолиб кетаётган хотин-қизлар қатлами билан иш олиб бориш керак. Аёлни нима учун оилада зўравонликка учраса-да, мурожаат қила олмайди, ҳаёт остонасида турган қизга нима учун шахсий танлов имконияти берилмайди, нега қишлоқ аёли далада эркаклар билан баравар ер чопиши, ёзда таппи қилиб, қишда уни ёқиши, бутун умрини қора меҳнатда ўтказиши керак? Нима учун ишсиз аёл фарзандини ташлаб, хорижда мигрант сифатида сарсон бўлиб юриши керак? Саволлар рўйхати, афсуски, жуда узун.


Фарғона вилояти. Мулоқотлар – инсон манфаатларига хизмат қилмоқда – istemol.uz\n“Халқ билан мулоқот ва инсон манфаатлари йили”нинг асосий мақсад ва вазифаларидан келиб чиққан ҳолда, Ўзбекистон истеъмолчилар ҳуқуқларини ҳимоя қилиш жамиятлари федерацияси раҳбарияти томонидан Фарғона вилоятида аҳоли билан учрашув ва мулоқотлар ўтказилди.\nФедерация вакиллари томонидан ўтказилган мулоқотлар жараёнида, Қува туманининг Деҳқонобод маҳалласида истиқомат қилувчи Дилоромхон Қурбонова ва Умиджон Каримовларнинг хонадонига ташриф буюрилди. Федерация раҳбариятининг ташаббуси билан, мазкур оилага озиқ овқат маҳсулотлари ажратилди.\nШунингдек, ушбу маҳаллада истиқо мат қилувчи Ахроржон Охунов билан ўтказилган мулоқот жараёнида у косибчиликка қизиқишини, ўзининг тадбиркорлик фаолиятини бошламоқчилигини, аммо маблағи етарли эмаслигини маълум қилди. Федерация раиси Жаҳонгир Саримсоқовнинг ташаббуси билан Ахроржонга мустақил иш бошлаши учун косибчилик тикув дастгоҳи совға қилинди. Эндиликда Ахроржон ёш тадбиркор сифатида юртимиз равнақига ўзининг муносиб ҳиссасини қўшади, деган умиддамиз.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар ижросини таъминлаш, халқ билан мулоқотнинг самарали механизмларини жорий қилиш, жамоатчилик назоратини амалга оширишнинг замонавий шаклларини ривожлантириш юзасидан Федерация вакилларининг Риштон тумани ва Марғилон шаҳар ҳокимлари билан учрашувлари ўтказилди.\nPrevious Post:Фарғона вилояти. Йиғилиш танқидий-таҳлилий руҳда ўтказилди\nNext Post:Қорақалпоғистон Республикаси. Электр токи жуда паст…


Мендан бир танишим 1йил олдин қарз олган эди. Лекин бериш нияти йўқ. Мени моддий аҳволим эса, ҳозир яхши эмас. У эса яқинда нексия олди. Судга берсам тўғри иш қилган бўламанми?\nТўғри иш қилган бўласиз.\nҲозирги пайтга келиб номаҳрам эркаклар ва аёллар ҳ..\nЯкка намоз ўқиганда (масалан хуфтонни) аъзон айтга..\n«Мен сизга Худога ишонгандай ишонаман» каби иборал..


Франция Суриядаги кимёвий ҳужумлар муҳокамаси учун БМТ ХКни чақиришга даъват қилди\nФранция Сурияда кимёвий қуроллар қўлланилгани билан боғлиқ масалани муҳокама қилиш учун зудлик билан БМТ Хавфсизлик Кенгашининг мажлиси ўтказилишига чақирди. Франция таклифи Кенгашга аъзо саккизта давлат томонидан қўллаб-қувватланди.\nФранция ташқи ишлар вазири Жан-Ив Ле Дриан Дума шаҳридаги аҳолига нисбатан кимёвий ҳужумлар ҳақидаги хабарларни “ўта ҳавотирли” деб атади. Парижнинг мавқеини Хавфсизлик Кенгашининг саккизта аъзоси — Буюк Британия, АҚШ, Польша, Нидерландия, Швеция, Кувейт, Перу ва Кот-д'Ивуар қўллаб-қувватлади. Reuters'нинг хабар қилишича, Россия ҳам Хавфсизлик Кенгаши мажлиси чақирилиши лозим деган фикрни айтган, аммо Москва қандай масалани муҳокама қилиши аниқ эмас.\nРоссия ТИВ якшанба куни Суриядаги кимёвий ҳужумлар борасидаги хабарларни "соҳталаштирилган дея атади". Суриядаги томонларни яраштириш бўйича Россия Маркази бошлиғи генерал-майор Юрий Евтушенконинг баёнотига қараганда, Башар Асад режими томонидан Шарқий Гутада кимёвий қуроллардан фойдаланганлик тўғрисидаги хабар ҳақиқатга тўғри келмайди.\nФранция ТИВ раҳбари Думадаги ҳодисаларни "халқаро гуманитар ҳуқуқларни қўпол равишда бузиш” дея атади. Ле Дрианнинг сўзларига қараганда, Франция иттифоқчилар билан биргаликда ҳақиқатан ҳам кимёвий қурол ишлатилган ёки ишлатилмаганлигини аниқлайди.\nИсёнкорлар назоратидаги минтақаларда ишлаётган Сурия-Америка Тиббиёт ҳамжамияти ва Сурия фуқаро мудофа хизматининг қўшма баёнотига қараганда шанба куни кимёвий бомба портлаши оқибатида Дума шаҳрида 49 киши ҳалок бўлган.\nБундан аввал АҚШ призиденти Дональд Трамп Сурия президенти Асадни қўллаб-қувватлаётгани учун Россия ва Эрони кескин танқид қилган ва Сурия режими ўзининг ҳатти-ҳаракатлари учун “жавоб беришга” мажбур бўлиши ҳақида баёнот берган эди.


Сенатор мамлакатда яшил иқтисодиётни ривожлантиришга чақиради\n23 Iyun 21:03 / Published in Сиёсат\nОлий Мажлис Сенати Орол денгизи минтақасини ривожлантириш қўмитаси раиси Борий Алиханов Барқарор ривожланиш мақсадларини амалга оширишда глобал парламентлараро ҳамкорлик халқаро форуми доирасида журналистлар билан суҳбатда ўз фикрлари билан ўртоқлашди Ўзбекистон яшил энергетикага ўтиш йулида фаол ривожланиб бориши керак.\nУнинг таъкидлашича, ҳаво ҳароратининг кўтарилиши Помир ва Тян-Шан музликларининг интенсив равишда эришига олиб келади. Ўтган асрнинг 50-60 йиллари билан таққослаганда бу ерда музликлар ҳажми тахминан 30% га камайди. Бу шундан далолат берадики, сув ресурсларидан, асосан тоза сувдан оқилона фойдаланиш зарурати масаласи йилдан-йилга кескинлашиб боради.\n«Ушбу мақсадлар учун «яшил иқтисодиёт» тамойилларини, шу жумладан мамлакатдаги барча сув ресурсларининг 90% га яқинини истеъмол қиладиган қишлоқ хўжалигида жорий этиш жуда муҳимдир. Томчилатиб суғориш тизимини ривожлантириш ва сувни тежайдиган технологиялардан фойдаланиш аллақачон нафақат муҳим, балки жуда муҳим, муҳим рол ўйнамоқда. Биз барча соҳаларда яшил иқтисодиёт тамойилларини амалга ошириш учун ўйлашимиз ва аниқ чоралар кўришимиз керак”, — деди Алиханов.\nШунингдек, у қайта тикланадиган энергия манбаларини кенг жорий этишни долзарб деб ҳисоблайди.\n“Биз Ўзбекистонни бежиз қуёшли дейишимиз йуқ — бизда йилига 320 кун об-ҳаво очиқ. Ва бу ресурслар битмас-туганмас ва улар энергетика соҳасида кенг қўлланилиши ва татбиқ этилиши керак. Бугун аллақачон энергетик хавфсизликни таъминлаш масаласи ўта долзарб бўлиб қолмоқда, демак бу муаммоларнинг ҳаммасини ҳозироқ ҳал қилиш керак”, — дея хулоса қилди Алиханов.\nTagged under: АТРОФ-МУҲИТ, барқарор ривожланиш, Борий Алиханов, мухбир, ЎЗГАРИШ, халқаро ҳуқуқ\nМарказий Осиё ва Россия Федерацияси мутахассислари экстремизм ва радикаллашувга қарши биргаликда курашишга келишиб олдилар


iPhone 6S деталлари таннархи 234 долларни ташкил қилиши маълум бўлди\n09:47 / 15.09.2015\nСмартфоннинг энг қиммат детали яримўтказгич деталлари ҳисобланади. Уларга умумий суммадан 127 доллари тўғри келади. Бу суммага 36 доллар нархдаги уяли модуллар, 25 долларлик A9 процессори, 22 долларлик турли сенсорлар (жумладан, бармоқлар изи сканери ва NFC модули), 20 долларлик 64 Гбли флеш-хотира киради.\nҚолган 73 долларлик сумма камера, экран ва батареяга, яна 33 доллар эса корпус ва бошқа деталларга тўғри келади.\n64 Гб доимий хотирага эга Apple iPhone 6S смартфонининг расмий нархи 749 долларни ташкил қилади. Бу компания ҳар бир смартфондан 515 доллар соф фойда олади, деганини англатмайди. Ишлаб чиқариш, логистика ва сотиш ҳам маълум харажатларни талаб қилади.


Россия президенти Владимир Путин ўтган пайшанба куни Инсон ҳуқуқлари кенгаши (Совет по правам человека - СПЧ) аъзолари билан онлайн учрашув чоғида Кенгаш аъзоси, кинорежиссёр Александр Сокуров бугунги кунда Россия олдида турган кўплаб муаммолар ҳақида сўзлаб, мамлакатни ўзгартириш кераклигини айтганида у билан тортишиб қолди.\n“Ушбу мавзунинг жиддиятига мутлақо номуносиб тарзда жазава кўтаришди”, деди Александр Сокуров. Север.Реалии нашрига берган интервьюсида Сокуров унинг чиқиши Россия президенти “ғазабини уйғотган”идан таассуф билдирди.\n“Мен дипломат ёки сиёсатчи эмасман, барча ньюансларни назардан қочирмаслик ва мамлакатим учун жуда муҳим масалаларда ўзимни назорат қилиш қўлимдан келмайди. Шу нарса асабийлик ва жаҳлга сабаб бўлди. Мен афсусдаман, бундай бўлмаслиги керак. Биз ҳамсуҳбатлармиз, Кенгаш эса фикр алмашиш учун тузилганки, баъзан бу фикрлар бир-бирига мутлақо терс бўлиши мумкин. Гапларимга қисман бўлса ҳам қулоқ тутишади, деб ўйлагандим, аммо маълум бўлдики, менинг чиқишим катта хато бўлган экан, энди мени СПЧ таркибидан чиқаришса, бу адолатли қарор бўлади. Президентнинг матбуот котиби реакциясига кўра, улар жуда ғазабда. Кенгашга дипломатларни, сиёсатчиларни, шунақа тартиб-таомилларга кўниккан одамларни олиш керак. Кенгашнинг барча аъзолари ўзларини бошқача тутишаётгани кўриниб турибди-ку. Мен нотўғри йўл тутдим, бундай қилиш ярамайди. Начора, бўлар иш бўлди”, деди Сокуров.\n9 декабрь куни Инсон ҳуқуқлари кенгашининг Путин билан учрашувида Сокуров “руслар билан бир давлатда яшашни хоҳламайдиган барча”ни Россиядан “ажратиш”ни таклиф қилган эди. У қўшимча қилишича, Кавказ республикаларида русларни “борган сари ёмон кўриб қолишмоқда” ва улардан “айрилишни хоҳлашади”. “Келинг, биз билан битта давлатда яшашни истамайдиган барчани қўйиб юборайлик. Барча подшоҳларга, ўз ҳаёти билан яшашни хоҳловчи ҳаммага оқ йўл тилайлик”, деган эди Сокуров.\nПутин ўз жавобида Сокуровнинг чиқишини манифест деб атади: “Бу чиқишингиз оддий чиқиш эмас, бу – манифест. Муаммолар ва фуқароларимизнинг муайян қисмидаги мавжуд қўрқувлар тўпламидир”. Президент Россия бўйича “икки мингта ҳудудий даъво мавжуд”лигини қўшимча қилди ва Сокуровга юзланаркан, “Россия ҳудудида Югославия такрорланишини хоҳлайсизми?” деб сўради.\nКейинроқ Чеченистон раҳбари Рамзан Қодиров Сокуровнинг чиқишини танқид қилиб, уни “нигилист” ва “сотқин башара” деб атади. Қодиров Чеченистон “ҳамиша Россия Федерациясининг ажралмас қисми бўлган, келажакда ҳам шундай бўлиб қолади”, деди ва “ваколатли идораларга” “нигилист Сокуровнинг сўзларида давлатга қарши ва экстремистик мазмун бор-йўқлигини аниқлаш”ни маслаҳат берди.\nЧеченистон парламенти эса Тергов қўмитасига мурожаат қилиб, Сокуровнинг сўзларини текширишни талаб қилмоқчи. Чечен парламенти спикери Магомед Даудов Сокуровнинг нутқини “ксенофобияга тўла”, “иғвогарлик” ва “Россия халқлари, иттифоқчи давлатлар ҳамда дўст мамлакатлар учун ҳақорат” деб атади.\nШундан сўнг режиссёр жиноий таъқиб қилишларидан хавфсираётганини маълум қилди. “Ҳадигим бор, аммо президент бунга изн бермайди деб умид қиламан. Чунки Инсон ҳуқуқлари кенгаши турли-туман, жумладан сиёсий масалаларга оид фикрлар айтилиши учун ҳам тузилган”, деди Сокуров.\nПрезидентнинг матбуот котиби Дмитрий Песков Сокуровнинг ҳибс қилиниши хусусида “гап ҳам бўлиши мумкин эмас”лигини, Путин “у билан жуда яхши муносабатда” эканлигини айтди.\nХорижий агентлар, қийноқлар ва мигрантлар. Путин ҳуқуқ фаоллари билан учрашди


14 ноябрь, 2020, 17:05\nОстон мураккаб вазиятдан чиқа оладими?\n- Ўрунов дарҳол асосий таркибда ўйнатиш учун олинмаган. Унинг трансферидан мақсад яқин келажакда жамоанинг етакчисига айланадиган футболчини тарбиялашдир. Кўп инсайдерлардан олинган маълумотларга кўра, Остон Ўруновни Россия премьер-лигасининг барча грандлари ўз таркибида кўришни истаган. Фақат Газизов туфайлигина уни “Спартак” қўлга кирита олди, - деб ёзади championat.com нашри.


Жиззахлик ҳуқуқ ҳимоячиларига босимлар давом этмоқда - BBC News O'zbek\nЖиззахлик ҳуқуқ ҳимоячиларига босимлар давом этмоқда\nImage caption Ҳуқуқ фаоли Саида Қурбонова ўзларига қарши туҳматлар асосида шикоят хатлари ёздириб олинишини айтади\nЖиззахлик инсон ҳуқуқлари фаоллари ўзларига маҳаллий ҳукумат ва ҳуқуқ-тартибот идоралари томонидан бўлаётган босимлардан шикоят қилишмоқда. Бахтиёр Ҳамроев, Саида Қурбонова ва Маъмур Азимов,яна бир ҳуқуқ фаоли Зиёдулло Раззоқовларнинг ҳақ-ҳуқуқлари жиддий равишда топталаётгани хабар қилинади.\nЎтган ойнинг бошларида Саида Қурбонова Жиззах туман милицияси уюшган жиноятчилик ва терроризмга қарши кураш бўлинмасига олиб келиниб сўроқ қилинган.\nУшбу савол-жавоб Саида Қурбонова ва Зиёдулло Раззоқовлар устидан тушган шикоятлар асосида экани айтилган. Шикоят хатида ҳуқуқ фаоллари хизматлари эвазига пул талаб қилганлари битилган бўлган.\nСаида Қурбонова шикоятнинг мутлақо туҳмат экани хусусида тушунтириш хати ёзиб берган.\nЖиззахлик фаоллар Бахтиёр Ҳамроев, Маъмур Азимов ва Саида Қурбонова суд ва ҳокимият тизимидаги қонунбузарликлар, болалар меҳнати, фермерлар хуқуқлари топталиши каби масалалар бўйича фаолият олиб боришади.\nУларга кўра, айниқса, кимнидир босим остига олиб, фаолларга қарши шикоят аризалари ёздириб олиш авж олган. Шикоят хатлари муаллифлари фаоллар билан учрашувда миллий хавфсизлик хизмати босимлари остида имзо чекканларини айтишган. Саида Қурбонованинг ўзи Би-би-сига бу ҳақда гапириб берган.\nSMS рақамимиз +447786201124


Оммавий тадбирлар тўхтатилди, тўй ва маросимларни ўтказиш бўйича янги чеклов жорий қилинди\n17 май 2022, Тошкент вақти: 15:02\nЎзбекистонда барча турдаги оммавий байрам тадбирлари, спорт мусобақалари, шунингдек, концерт, фестиваль, театр ва кино дастурлари вақтинча тўхтатилди.\nССВ қайдича, мазкур қарорни Республика махсус комиссияси мамлакатдаги коронавирус инфекцияси билан боғлиқ эпидемиологик барқарорликни таъминлаш мақсадида масъул ташкилотларнинг таклифларини инобатга олган ҳолда қабул қилган.\nҚарорга мувофиқ, оммавий тадбирларни ўтказиш, очиқ майдонлар ёки ёпиқ мажмуаларда бўлишидан қатъи назар, бутунлай тўхтатилади. Аввалроқ (жорий йилнинг 1 майидан) Ўзбекистонда концерт-томоша дастурларини ёпиқ маданият саройларида ўтказилиши вақтинчалик тўхтатилганди.\nАйни пайтда спорт мусобақаларини томошабинларсиз ўтказишга рухсат берилган.\nШунингдек, Республика махсус комиссияси масъул ташкилотларнинг тегишли таклифлари инобатга олган ҳолда, жорий йилнинг 1 августидан эътиборан тўйхоналарда оилавий тантана, тўй, маърака ва маросимларни ўтказиш 50 кишидан кўп бўлмаган (яқин қариндошлар ва ушбу туман ҳудудида истиқомат қилувчи бошқа қариндошлар) ҳамда санитария ва гигиена талабларига қатъий риоя этган ҳолда ўтказишга рухсат берган.\nАввалги чекловга мувофиқ (шу йил 1 апрелидан), тўйхоналарда ўтказиладиган оилавий тантана, тўй, маърака ва маросимларда кўпи билан 100 киши иштирок этишига рухсат берилганди.


Дердийўқ йўқ, Темиров бор. «Миллиардерлар» паузадан кейин яна ғалаба қозонишни бошлади (репортаж)\nЎзбекистон миллий жамоасининг ўйинлари сабаб Суперлигада каттагина муддат танаффус юзага келганди. Бу вақтда майдонда ҳеч нима бўлмади, аммо унинг ташқарисида кўп нарса бўлиб кетди. Футбол тарихида илк марта клуб ўз футболчиларининг маошини ошкор қилди (ишонаверинг, бу ишни «Пахтакор»гача ҳеч ким қилмаган), клублар давлат ихтиёрига ўтиб кетди, футболга боқиманда соҳага бўлгани каби қараш яна бир неча йил олдинги каби кўриниш олди.\nМана шу жиҳатлар, шунингдек, миллий жамоанинг муваффақиятсизлиги майдондаги ўйинларда ҳам ўз аксини топди. Ўйинлар бироз зерикарли бошланди. Паузадан кейинги иккинчи турга келиб эса жонланиш кузатилди. Сенсациялар бўлди, чиройли голлар урилди. Чемпионат етакчиси «Пахтакор» бу турда «Андижон»ни қабул қилиб, кичик ҳисобда ғалаба қозонди. Ёрқин Назаров бошқарувидаги барча жамоалар курашувчан ва ақлли ўйин кўрсатади. «Андижон» ҳам «Пахтакор»ни яхшигина қийнади.\nБуни қарангки, «Пахтакор» таркибида 1,3 миллион евро маош оладиган Эрен Дердийўқдан бошқа футболчилар ҳам гол уришни биларкан. Бу, албатта, ҳазил. Швейцариялик ҳужумчининг маоши ҳали яна кўп марта эсланади. Хуллас, эълон қилинган маълумотларга кўра жамоанинг энг кам маош олувчи футболчиларидан бири Шерзод Темиров шу куни Фаррух Сайфиевнинг супер узатмасини голга айлантирди ва жамоасига ғалаба келтирди.\nБу вазиятда Абрамов «чап қанот қироли» Фаррух Сайфиевни Саудияга олиб бормай хато қилганига яна бир бор амин бўлдик. Шу тариқа собиқ «Насаф»чи яна бир собиқ «Насаф»чи Шерзод Темировнинг «Пахтакор» сафидаги биринчи голига ассистентлик қилди. Шерзод голни Роналду услубида нишонлади.\nTribuna.uz мухбири ўйинни стадиондан кузатди ва қуйида «Пахтакор» — «Андижон» ўйинидан тайёрланган фотогалереяни эътиборингизга ҳавола қиламиз.